Javno-komunalna preduzeća dostavljaju strategije do 2027. godine | InfoKG - Mesto gde se informišem\nPonedeljak, 17 Jul 2017 14:55Autor: Jovana Mladenović\nDugoročni planovi javno-komunalnih preduzeća postali su zakonska obaveza, pa će se, uz srednjoročne za period do 2021. godine, i strategije do 2027. godine naći pred odbornicima Skupštine grada na narednoj sednici.\nNemoguće je zamisliti bilo koje javno preduzeće koje obavlja delatnost od opšteg interesa, a da nema jasna strateška opredeljenja daljeg razvoja, tekući, srednjoročni i dugoročni plan, za koji je dobilo saglasnost i koji je dostupan stručnoj i široj javnosti, rečeno je na današnjoj sednici Gradskog veća.\nZbog toga će se pred odobornicima Skupštine grada, pored srednjoročnih planova za period od 2017. do 2021. godine, naći i dugoročni planovi poslovne strategije i razvoja do 2027. godine. Članovi Gradskog veća na današnjoj sednici utvrdili su predloge odluka o davanju saglasnosti na dugoročne planove JKP Gradska groblja, Gradske tržnice, Parking servis, Zelenilo, Vodovod i kanalizacija.\nNavedeni planski dokumenti, koji su upućeni Skupštini grada na razmatranje i odlučivanje, sačinjeni su u skladu sa smernicima Stalne konferencije gradova i opština i elementima predviđenih smrenicama Gradskog veća.\nKragujevčani će ocenjivati komunalne usluge, preduzećima mesec dana za "popravni"


Zahtjev za ukidanje Suda i Tužilaštva Bosne i Hercegovine, koji su u parlamentarnu proceduru uputili poslanici iz Republike Srpske, nanovo je podigao političku prašinu u BiH.\nUprkos zaključku Ustavno-pravne komisije državnog Parlamenta da ne postoji zakonski osnov za usvajanje zakona, o tom zahtjevu komisija će se opet morati očitovati jer bh. Parlament nije prihvatio njen zaključak.\nUzaludni su i stav međunarodne zajednice da je neophodno postojanja pravosudnih institucija na državnom nivou i ocjene kako u dijelu pregovora o pravosuđu Evropska unija razgovara samo sa institucijama BiH, a ne sa entitetima.\nPrijedlog zakona o prestanku važenja Zakona o Sudu i Tužilaštvu BiH upućen je nakon što je obustavljena istraga u slučaju Dobrovoljačka, a uz obrazloženje iz RS da su zakoni o Sudu i Tužilaštvu nametnuti odlukom visokog predstavnika, te da nisu predviđeni Dejtonskim sporazumom, odnosno Ustavom BiH.\n"Jedina pravosudna institucija predviđena Ustavom BiH je Ustavni sud BiH, za koji vjerujemo da će uskoro ostati bez međunarodnih sudija", tvrdi Lazar Prodanović.\n„Samim tim to su neustavne kategorije. Jedina pravosudna institucija predviđena Ustavom BiH je Ustavni sud BiH, za koji vjerujemo da će uskoro ostati bez međunarodnih sudija Ustavnog suda. Svi koji osporavaju našu inicijativu potpuno su svjesni da bez ustavnog definisanja ovih institucija, one nemaju ustavnog osnova za postojanje“, kaže poslanik SNSD-a u Parlamentu BiH Lazar Prodanović.\nProfesor ustavnog parava Kasim Trnka potvrđuje da se u samom Ustavu ne pominju izričito Sud i Tužilaštvo BiH, ali i pojašnjava:\n„Osim deset izričito navedenih nadležnosti, postoje još tzv. dodatne nadležnosti da BiH može preuzeti nadležnosti i u slučaju kada je to potrebno\nradi očuvanja suvereniteta, teritorijalnog integriteta i političke neovisnosti BiH, a s druge strane rečeno je da je država BiH odgovorna za ostvarivanje ljudskih sloboda i prava u skladu sa najvišim evropskim standardima. Na osnovu toga je bilo pokušaja domaćih vlasti da zakonoddavac iskoristi tu ustavnu mogućnost i formira institucije na nivou BiH. Nažalost, to nije uspjelo, pa je onda visoki predstavnik, koristeći svoja bonska ovlaštenja, nametnuo te zakone, koji su kasnije prihvaćeni u istom tekstu u Parlamentarnoj skupštini BiH.“\nOsim sumnje u ustavnost osnivanja Suda i Tužilstva BiH, predstavnici RS ističu da je javnost ovog entiteta izgubila povjerenje u Sud koji, kako navode, sudi samo Srbima, kaže predsjednik SDS-a Mladen Bosić:\n„Devedeset posto osuđenih Srba, te neprocesuiranje očiglednih ratnih zločina nad Srbima stvorili su precepciju neobjektivnosti i političke motivisanosti Suda.“\nOpasna i sama ideja\nŠefik Džaferović iz SDA, koji je predsjednik Ustavno-pravne komisije Parlamenta BiH, ističe da bi usvajanjem ovih zakona i ukidanjem Suda i Tužilaštva BiH u zemlji nastao "totalni pravni haos", te da je veoma opasna i sama ideja o ukidanju ovih institucija.\n„Za mene je jedna tužna činjenica da smo došli u tu fazu da se otvoreno putem zakona predlaže ukidanje vrlo važnih institucija BiH od kojih zavisi ukupno funkcioniranje ustavno-pravnog poretka BiH“, navodi Džaferović.\nZamjenik predsjedavajućeg Predstavničkog doma Parlamenta BiH Denis Bećirović zatražio je od predstavnika međunarodne zajednice i ambasadora u BiH\nda reaguju i spriječe inicijative za ukidanjem ovih pravosudnih institucija. Prvi zamjenik visokog predstavnika u BiH Roderik Mur potvrdio je da OHR "daje punu podršku radu, ali i odlukama Suda i Tužilaštva BiH".\n„Ogromna većina, ako ne svi međunarodni faktori dijele to mišljenje i podržavaju ne samo rad Tužilaštva i Suda BiH, čak i odluke Suda i Tužilaštva BiH. Mislim da pokušaj da se ukinu institucije zbog odluke Tužilaštva uopšte ne pije vodu, i to je neprikladna, neprimjerna reakcija. Ja bih tu rekao da OHR i dalje u potpunosti podržava rad međunarodnih tužilaca i sudija“, rekao je Mur.\nNa inicijativu za ukidanjem Suda i Tužilaštva BiH reagovala su i udruženja žrtava.\n„Mi želimo da ostanu ove institucije, jer samo na taj način možemo se nadati da će svi osumnjičenici za ratne zločine biti procesuirani i da će ih stići zaslužena kazna“, kaže zamjenik predsjednika Saveza udruženja logoraša BiH Šaćir Srebrenica.\n"Postoje gradovi koji su podijeljeni zbog jednog predmeta - i ne vidim da iko to može riješiti sem Suda i Tužilaštva BiH“, zaključuje Amir Jaganjac.\nPredsjednik Vrhovnog suda Federacije BiH Amir Jaganjac ističe da se o pitanjima nadležnosti Suda i Tužilaštva BiH može razgovarati u okviru započetog strukturalnog dijaloga, ali da je njihovo ukidanje nemoguće.\n„Mi u okviru strukturalnog dijaloga raspravljamo o nadležnosti državnog suda, i tu ima nekog prostora za razna razmišljanja. Međutim, državni sud i tužilaštvo je uslov bez koga pravna država ne može da funkcioniše. Njihova primarna nadležnost bi trebala da bude u predmetima ratnih zločina. Tu ima dosta problema. Ja jednostavno i kao građanin i kao pravnik, usuđujem se reći kao sudija sa 30 godina iskustva, ne mogu da zamislim da se neki teški predmeti ratnih zločina mogu suditi u nekim lokalnim zajednicama. Mislim, Bosna je tkva, rat je bio kakav je bio itd. Mi imamo sad kao primjere da se u pojedinim predmetima sudeći ih po starom zakonu, dakle prije donošenja Zakona o Sudu BiH, vrlo teško mogu presuditi. Postoje gradovi koji su podijeljeni zbog jednog predmeta - i ne vidim da iko to može riješiti sem Suda i Tužilaštva BiH“, zaključuje Amir Jaganjac.


Bashar al Assad optužio Izrael da nastoji produbiti sukob na Srednjem Istoku - 2003-10-07\n07 oktobar, 2003\nSirijski predsjednik Bashar al Assad je optužio Izrael da nastoji produbiti sukob na Srednjem Istoku, dok je Izrael upozorio da će napasti neprijatelje gdje god da se oni nalazili.\nU intervjuu objavljenom u arapskim novinama Al Hayat, predsjednik Sirije je nazvao izraelski zračni udar na sirijskoj teritoriji - pokušajem da se terorizira Sirija i da se cijelo područje uvuče u prošireni rat.\nU govoru povodom obilježavanja 30-te godišnjice srednjeistočnog sukoba iz 1973 godine, izraelski premijer Ariel Sharon je rekao da će jevrejska država štititi svoje građane, ali da neće propustiti priliku da da postigne mir sa svojim susjedima.\nU Washingtonu, glasnogovornik predsjednika Busha je danas rekao da bi Palestinci trebali da slamaju terorizam kao način da se postigne rješenje od dvije države. Scot McLelan je rekao da iako Izrael ima pravo da se brani, on mora razmotriti posljedice bilo koje akcije koju poduzme.\nDok se napetosti na Srednjem Istoku povećavaju, palestinski predsjednik Yaser Arafat je predvodio ceremoniju polaganja zakletve hitnog kabineta na čijem je čelu premijer Ahmed Qureia.


Osnivanje prvog Srpskog narodnog odbora pre 102 godine - najznačajniji istorijski događaj\nObjavljeno 31.10.2020. u 13h\nPoslednjeg dana oktobra 1918. godine, na Svetog Luku, osnovan je u tadašnjem Velikom Bečkereku Srpski narodni odbor, sa zadatkom da pripremi dolazak oslobodilačke srpske vojske i preuzme vlast u gradu nakon Prvog svetskog rata.\nSastavljen od naših najumnijih sugrađana tog vremena, Srpski narodni odbor bio je prvo takvo telo osnovano na teritoriji Vojvodine, tada još na teritoriji Austrougarske monarhije, a imalo je izuzetnu istorijsku ulogu, ne samo u poslednjim danima Velikog rata, već i u onim događajima koji su potom usledili, sve do prisajedinjenja Vojvodine Kraljevini Srbiji i stvaranja Kraljevine Srba, Hrvata i Slovenaca, odnosno Kraljevine Jugoslavije.\nU porti hrama Uspenja Presvete Bogorodice predstavnici Grada Zrenjanina, Srednjebanatskog upravnog okruga, Srpskog narodnog pokreta “Svetozar Miletić”, organizacije “Svetosavlje”, Društva prijatelja Matice srpske u Zrenjaninu položili su vence na zgradu Srpske pravoslavne crkvene opštine, mesto gde se odigrao taj veliki istorijski događaj.\nSrpski narodni odbor u tadašnjem Velikom Bečkereku osnovali su dr Slavko Županski, dr Andrija Vasić, Živko Terzin, prota Žarko Stakić, pop Dragutin Mojić, Milan Rakić, Paja Ristić, Svetozar Isaković i Jefta Vukov. Prvi na teritoriji tadašnje Ugarske odbor je osnovan s cilje da okupi sve narodne snage u cilju ostvarenja vekovnih težnji srpskog naroda unutar Austrougarske monarhije. Odbor je imao plemenitu misiju i odgovornost da mobiliše sve snage za preuzimanje vlasti nakon dolaska Srpske vojske. To se desilo već 17. novembra 1918. kada su pripadnici Gvozdenog puka „Knjaz Mihajlo“ predvođeni pukovnikom Dragutinom Ristićem brigadirom, doneli dugo očekivanu slobodu. Smena vlasti sprovedena je mirno, bez većih sukoba, a pripadnicima svih manjina koji nisu učestvovali u oružanim sukobima garantovana su sva prava i zaštita od strane Srpske vojske. Važnost odluka odbora dobila je potvrdu i na velikoj narodnoj skupštini 25. novembra 1918. godine u Novom Sadu kada je prihvaćen predlog izaslanika iz srednjeg Banata da Vojvodina prvo postane sastavni deo Srbije.\nVenci su položeni i na kuću dr Slavka Županskog u Svetosavskoj ulici koja je prošle godine otkupljena od strane Gradske uprave s namerom da bude depadans Narodnog muzeja, a kada se steknu uslovi i bude izvršena rekonstrukcija kuće i ovog dela starog gradskog jezgra dostupna i za posetioce.\n– To je prvi Srpski narodni odbor osnovan „preko Save i Dunava“, druga važna činjenica je što je mirnim putem preuzeta vlast u tadašnjem Velikom Bečkereku i ništa manje važno je i što je predlog delegacije iz našeg grada da se ovi krajevi priključe matici Srbiji prihvaćen 25. novembra 1918. na velikoj skupštini u Novom Sadu – rekao je Milan Radaković direktor Zrenjaninske gimnazije i istoričar obraćajući se prisutnima na ovoj svečanosti.\nTagovi:Slavko Županski, Srpski narodni odbor, Vesti Zrenjanin, zrenjanin


Banjalučko naselje dobija moderno igralište FOTO\nNa lokaciji starog igrališta u Ravnogorskoj ulici, u banjalučkom naselju Nova Varoš, do kraja oktobra trebalo bi da bude izgrađeno novo dječije igralište, sa kreativnim igračkama među kojima će pojedine po prvi put biti postavljene u RS i BiH. Igralište će se prostirati na 450 kvadratnih metara i imaće kapacitet da se na njemu u istom trenutku igra 70 mališana, uzrasta do 12 godina.\nPočetak realizacije projekta izgradnje igrališta je ozvaničen danas u Gradskoj upravi, nakon što su Igor Radojičić, gradonačelnik Banjeluke, direktor kompanije „Elnos BL“ Branko Torbica i direktor kompanije „Tenzo“ Željko Petrović, stavili potpise na ugovor o njegovoj izgradnji. Igralište će se graditi u okviru velike akcije koju Grad Banja Luka realizuje sa društveno odgovornim kompanijama.\nGradonačelnik Igor Radojičić je zahvalio donatorima koji su odlučili da se uključe u ovu veliku akciju Gradske uprave i naglasio da bi igralište u Novoj varoši trebalo da bude završeno do kraja oktobra ove godine.\n"Projektovano je izvanredno igralište, po savremenim standardima, a na radost naših mališana i njihovih roditelja. Želimo da oplemenimo naš grad i da u što više naselja dobijemo dječija igrališta i prostore za odmor i rekreaciju", rekao je gradonačelnik.\nBranko Torbica je nakon potpisivanja ugovora istakao da se Elnos grupa sa zadovoljstvom odazvala akciji izgradnje dječijih igrališta na području grada.\n"Mi smo se potrudili da našoj djeci poklonimo kreativno i moderno igralište koje će biti ukras grada i mjesto za najljepše dane njihovog odrastanja", rekao je Torbica.


SK ASI-MUR / СК АСИ-МУР / CS IAS-AIT / UC ASI-IWA : Štrajk zbog zbog niskih zarada i otpuštanja radnika\nOvo je TikiWiki CMS/Groupware v1.9.11 -Sirius- © 2002–2008 od Tiki društvo Pon 18 of Jan, 2021 [04:19 UTC]\nŠtrajk zbog zbog niskih zarada i otpuštanja radnika\nPetak 10. February 2006. [18:46:00 UTC] (2693 čitanja)\nBeograd - Sindikat železničara Srbije će u utorak 14.februara organizovati protest zbog niskih zarada zaposlenih i otpuštanja radnika koji su javno kritikovali stanje u preduzeću - saopšteno je na jučerašnjoj konferenciji za novinare.\nPrema rečima Vukašina Cvetkovića, predsednika Sindikata železničara Srbije protest, na kome se očekuje prisustvo oko 2.000 železničara, počeće u 11 sati ispred Upravne zgrade Železnica Srbije, nakon čega će demonstranti krenuti u protestnu šetnju pored zgrade Vlade Srbije i Predsedništva Srbije do Trga Nikole Pašića gde će miting biti završen.\n- Tražimo povećanje zarada, izradu socijalnog programa za 3.000 radnika koje je poslovodstvo proglasilo viškom, uključivanje Vlade Srbije u rešavanje nagomilanih problema, podelu akcija zaposlenima i smenu svih odgovornih rukovodilaca Železnica Srbije - istakao je Cvetković.\nOn je dodao da je pre nekoliko dana uručen otkaz, a potom i zabranjen ulazak u zgradu Železnica Milanu Cvejiću, bivšem članu Upravnog odbora Železnica Srbije i sindikalnom aktivisti koji se protivio nabavci spornih lokomotiva iz Švedske.\n- Ukoliko naši zahtevi ne budu prihvaćeni, organizovaćemo generalni štrajk. U našem štrajkačkom fondu koji je formiran 1997. godine, imamo oko milion evra što je suma sasvim dovoljna za kvalitetno organizovanje generalnog štrajka i isplaćivanja štrajkačkih dnevnica svima onima koji su u protestu - kaže Cvetković.\nOn je naglasio da sindikalci novac iz svog štrajkačkog fonda drže u više banaka, a ne samo u Kreditno-eksportnoj banci kojoj je zabranjen rad. Sindikat železničara Srbije, tvrdi Cvetković, neće biti oštećen ni u slučaju da Kreditno-eksportna banka ode u stečaj,pošto će šteta biti nadoknađena iz stečajne mase.\n[ Vreme izvršavanja: 0.12 sekundi ] [ Korišćena memorija: 3.85MB ] [ 145 upita baze podataka ] [ GZIP Disabled ] [ Opterećenje servera: 0.48 ]


MONDO:Nećemo laboratoriju jer nemamo kvalitet 13 Podeli Podeli na facebook Podeli na twitter Podeli na viber Pošalji na mail\n11.03.2013. / 08:36\nKad bi referentna laboratorija u Zemun Polju sutra počela da radi, mnogi ratari, trgovci žitom, stočari i mlekari bi razmislili da li da stave ključ u bravu.\nSrpska afera sa visokim nivoom kancerogenog aflatoksina u mleku još odzvanja Evropom ali srpska kolateralna priča o sistemu kontrole i referentnoj laboratoriji brzo je utihnula.\nPrebrzo, ako se ima u vidu da je "Afera mleko" ukazuje na potpuno rasulo u sistemu kontrole hrane u Srbiji.\n"Odmah po izbijanju afere, a sada i po analizi superkontrole koja je došla iz referentne laboratije EU iz Holandije, videlo se da domaća kontrola ne radi svoj posao i tu je država najveći krivac. Mlekare čiji su uzorci koji ne ispunjavaju ni deset puta niži domaći standard treba kazniti", kaže za MONDO profesor na Poljoprivrednom fakultetu u Beogradu Miladin Ševarlić.\nReferentna laboratorija nije "tamo neka" ili "još jedna u nizu" laboratorija, već je vrh sistema kontrole u jednoj zemlji, sa najboljom opremom i stručnjacima u oblastima koje se kontrolišu.\nParalela je da u pravodusnom sistemu imate osnovne sudove a nemate Apelacioni, Vrhovni ili Ustavni sud, sudove koji ispravljaju greške nižih instanci.\nSrbija svoju referentnu laboratoriju "gradi" decenijama. Iako je EU u taj projekat od 2003. uložila 15 miliona evra, stiglo sa samo do toga da se 2009. godine svećano otvori zgrada Direkcije za nacionalne referentne laboratorije (fitosanitarna laboratorija, laboratorija za bezbednost hrane, hrane za životinje i mleko; i laboratorija za rezidue) i na tome je ostalo.\nPrethodni ministar poljoprivrede Dušan Petrović je rekao da su rad Nacionalne laboratorije kočile uprave za veterinu i za zaštitu bilja, smatrajući da postoji ustaljen sistem i već deset takvih liceniranih instituta, pa da otvaranje novog nije potrebno.\nObuka dela ljudi je sprovedena ali oni nisu zaposleni u toj ustanovi, oprema i dalje stoji neraspakovana.\nPredstavnik EU Vensan Dežer je čak zapretio da će odustati od projekta, pa je iz Vlade dobio čvrsta obećanja da će laboratorija krenuti u drugom tromesečju 2014.\nPare koje još nedostaju "da sve krene" uz 450 miliona dinara namenjinih iz budžeta za 2013, navodno će biti dobijene iz stranih fondova.\nPored manjka referentne laboratorije, Srbija nema ni imenovane nacionalne laboratorije za ispitivanje kvaliteta mleka onako kako ih Evropska unije prepoznaje. EU je i tu spremna da pomogne sa parama i opremom ali "nema s kim da radi".\n"Ta oprema još nije nabavljena jer u Srbiji nije bilo nikoga ko bi mogao da je primi, niti da se obuči za njeno korišćenje", < b> >rekao je pre neki dan Vensan Dežer i dodao da je o tom problemu već razgovarao s najmanje tri nadležna ministra.\nOno što Srbija, međutim, ima je četrdesetak akreditovanih laboratorija koje rade kontrolu poljoprivrednih proizvoda i hrane. Od toga je dvadeset sa licencom iz ove naše aktuelne priče o aflatoksinu u mleku, ali je pitanje koliko one žele ili mogu da rade u interesu javnog zdravlja.\nIako je najlakše za haotičnu situaciju svu krivicu svaliti na političare koji su vodili Ministarstrvo poljoprivrede, istina je mnogo bolnija.\nPostojanje referentrne laboratorije i pod njom ustrojenog sistema kontrole u suštini nikome ne odgovara.\nDržavi iz razloga što je sam sistem kontrole veliki posao i to od one vrste koji se na ovim prostorima najmanje voli – konstantnog rada i to na visokom standardu.\nUz to, tu nema političkog profita, jer kontrola sama po sebi znači zameranje proizvođačima i trgovcima, bilo da su mali od kojih živi lokalna samouprava, bilo da su monopolisti koji drže neku granu trgovine i utiču na uvozno-izvozne bilanse čitave ekonomije.\nMožete li da zamislite da, u običnoj sitauciji kada nema nikakve uzbune ni afere, Ministarstvo zabrani izvoz recimo kukuruza (izvoznog aduta Srbije) jer je utvrdilo da je naš kukuruz bolestan.\nNaravno da ne možete, pa nisu mogli ni u Ministarstvu poljoprivrede kada je u novembru analiza srpske ispostave SGS-a utvrdila da je samo trećina našeg kukuruza dobra za ljudsku upotrebu.\nZabrana je usledila tek ovih dana, kada su zbog zagađenog srpskog kukuruza uzbunu dugli Nemci, Holanđani, Belgijanci...\nDa plivanje protiv struje nije ni na kraj pameti državnim službenicima rečito govori primer direktora Uprave za zaštitu bilja Jana Boćanskog.\nBoćanski je, prema navodima bivše ministarke poljoprivrede (2004-06.) profesorke Ivane Dulić Marković na njenom blogu na sajtu "Agrarije", na skupu pred dve stotine poljoprivrednika na Tari "mrtav hladan rekao" da su njemu pri preuzimanju dužnosti rekli da se ne meša u svoj posao i da ne talasa.\nDulić Marković u istom blogu (5. decembra 2012.) predlaže hitnu smenu direktora Uprave za zaštitu bilja i direktora Uprave veterine, što se Boćanskom i njegovom kolegi Ivanu Soči i dogodilo "zbog dela nečinjenja", ali tačno tri meseca kasnije, na kraju "Afere mleko".\nSistem veterinarske i fitosanitarne kontrole u ovom trenutku ne odgovara ni proizvođačima, ni trgovcima. Prosečno srpsko gazdinstvo je malo i siromašno, a uvođenje svakog standarda i njegovo održavanje košta.\nAko se želi zaraditi u zemlji u kojoj je prinos mali, a subvencije ni izdaleka tako obilne kao u EU, mora se kupovati jeftino seme, jeftino đubrivo, jeftina hrana za stoku koja se "mulja" sa zdravijom hranom, jeftino stoka leči...\nA jeftino i kralitetno nikada ne idu zajedno, a ne daju ni nešto zdravo, pokazuju nam afere.\nZa bolju kontrolu zalažu se više oni veći proizvođači, kojima bi uređen sistem doneo viši profit, tvrde u Centralnoj asocijaciji proizvođača mleka Vojvodine, koja okuplja 3.500 proizvođača od 15.000 u celoj Srbiji.\n"Poslali smo hiljade dopisa Ministarstvu poljoprivrede da se uvede sistem državne laboratorijske kontrole. Nama bi to mnogo značilo, jer bi nam mleko plaćali po njegovom kvalitetu, a redovna kontrola značila bi i redovne izveštaje o zdravstvenom stanju životinja, što sada ne može svako da priušti kroz privatnu analizu", kaže za MONDO Sanja Bugarski, predsednik.\nGospođa Bugarski iznosi i jedan, u svetlu mlečne afere veoma zabrinjavajući podatak.\nNaime, samo nekoliko najvećih mlekara u Srbiji analizira mleko pri preuzimanju (da bi ga platilo prema parametrima kvaliteta) dok ga sve ostale mlekare kupuju "na belo", tj, bez analize. To znači i da ti ostali ne mogu da rade ni neku dodatnu kontrolu u situacijama kada se sumnja na nešto, poput aflatoksina sada.\n"Afera mleko" zasad se završila, uz degradiranje pravilnika o hrani i smenu dvoje ljudi u lancu kotrole, kao i sa famoznim izveštajem iz laboratorije Rikilt iz Vaheningena.\n"Rezultati iz Holandije su generalno nezadovoljavajući, a ona tri uzorka koja prelaze i novu-staru granicu od 0,5 mikrograma aflatoksina pokazuju zabrinjavajuću društvenu neodgovornost proizvođača od kojih su uzeti, a govore i da državna kontrola jednostavno ne radi svoj posao", kaže profesor Ševarlić.\nDok "inspekcija ne proradi" Ševarlić predlaže uvođenje skupljeg mleka prve klase (po EU standardu aflatoksina) i jeftinijeg (sa maksimumom po domaćem pravilniku).\n"Taj ekonomski, novčani, način jedini je pravi način da se proizvođači podstaknu da unapređuju svoj kvaltitet", kaže Ševarlić, koji je i predsednik Društva agrarnih ekonomista Srbije.\nDa se više ne bi dogodilo da se potrošač panično zapita kakvo to mleko kupuje tek kada zazvoni uzbuna u susedstvu, trebalo bi savete iz blogova Ivane Dulić-Marković ukrstiti sa rezultatima iz Holandije.\nHolandske testove sa poznatim nivoima aflatoksina "na slepo" poslati u svih dvadeset domaćih laboratorija pa videti koje su zaista sposobne za nezavisnu analizu.\nTime bi se stalo na kraj već poznatoj pojavi da izvoznik kukuruza zaređa po laboratorijama dok ne dobije rezultat koji mu odgovara da bi mogao rđavu robu da pošalje u svet.\nTo su prve mere, a ukoliko se zaista želi ozbiljan monitoring, kaže Dulić Marković, trebalo bi iz budžeta države obezbediti "koliko god treba" da svako može da testira svoj kukuruz u ovlašćenoj laboratoriji, zatim pozvati (francuski) SGS i platiti im "koliko god traže" da uspostave sistem monitoringa za državu.\nNa kraju ali ne i najmanje važno "hitno uspostaviti Nacionalnu laboratoriju u Zemun Polju, i za sistematizaciju koja već postoji na konkursu zaposliti kompetentne istraživače koji postoje u zemlji, ali ne rade za tajkune i partije".\nJeste da će kada se uspostavi se piramida prave kontrole, mnogi ratari i trgovci žitaricama, stočari i mlekare imati velikih problema ili čak prestati sa radom, kaže profesor Ševarlić ali navodi i da moramo shvatiti da bez poštovanja standarda nemamo šta da tražimo u utakmici sa evropskim proizvođačima.\n"Ako se ne spremimo već sada, kada uđemo u EU mogu svi da stave ključeve u brave", upozorava profesor Ševarlić.\nSve ostalo je "štap i kanap" do sledeće afere mleka, mesa ili nečeg trećeg.\n(MONDO/Georgi Mitev Šantek)\nmleko zdravlje afera mleko


Krojenje dokumenata, tenderske prevare i milionske zarade\nGde to klize pare od dijalize?\nVlada Italije odlučila je da srpskim zdravstvenim ustanovama pokloni 355 aparata za dijalizu. Ugovor sa italijanskom vladom zaključilo je, što je neuobičajeno, Ministarstvo finansija Srbije! Ko je kome i kako "smestio" zaradu od ovog posla?\nDogovorom između italijanske vlade i srpskog ministarstva zdravlja o nabavci (donaciji) aparata za dijalizu, predviđeno je da na tenderu ponuđač mora biti italijanska firma, registrovana u Italiji, koja plaća porez u Italiji... Konzorcijum - zajednička ponuda dva ponuđača, nije prihvatljiva prema dogovorenim tenderskim uslovima, koji, po međunarodnim uzusima, nisu dozvoljeni.\nIspred Ministarstva finansija Srbije za sprovođenje tendera bio je zadužen državni sekretar gospodin Zoran Ćirović, i Srđan Lalić, PMU direktor.\nAli, sklonost korupciji, izigravanju zakona i tenderska pravila, vremenom postaju specijalnost DOS-ovih čelnika.\nFirma Fesenius Medical Care Srbija d.o.o ozbiljno osporava ovaj tender, počev od tenderskih uslova do postupka njegovog sprovođenja. Ispostaviće se da je ''neko'' i u ovom poslu zaradio lepe pare... U prvom pasusu tendera navodi se da je datum početka distribucije 355 aparata za dijalizu 1. decembar 2008. godine.\nBudući da se u delu A. (Istructions to Tenderers), na strani 3/62, navode obavezujući rokovi u postupku, jasno je da su svi termini mimo procedure probijeni, i to:\nIstekao je rok za obaveštenje uspešnog ponuđača, koji je bio 90 dana od dana otvaranja tendera, a to je 4. jun 2008. godine, na osnovu već navedene tabele termina.\nIstekao je zadnji rok za potpis ugovora: „najviše 120 dana posle poslednjeg dana predaje za tendere", rok koji je istekao u nedelju, 3. jula 2008. godine, a istekao je zadnji rok za potpis ugovora: “najviše 120 dana posle poslednjeg dana predaje za tendere“, rok koji je takođe istekao u nedelju, 3. jula 2008. godine.\nIstekao je i zadnji rok za početak realizacije ugovora: najviše 90 dana posle dana obaveštenja o dodeli ugovora, (naznačeno na strani 33/62 Artical 18), rok koji je počeo da teče 3. jula 2008. godine, i svakako je istekao 3. novembra 2008. godine.\nU dokumentu koji je poslalo Ministarstvo zdravlja Srbije (broj 404-02-295/2008-02) 1. decembra 2008. Godine, umesto da o distribuciji dobijenih aparata za dijalizu, po okončanom tenderu, obaveštenje da organ koji sprovodi tender - Contracting authority - Ministarstvo finansija Republike Srbije i Mezzanine, Room No 32 - (odgovorna osoba Srđan Lalić, PMU direktor za tender), obaveštenje daje Ministarstvo zdravlja koje ni na jednom mestu u tenderskoj dokumentaciji nije označeno ili se navodi kao ingerentno pravno lice koje je nadležno u postupku ove nabavke.\nDakle, kompletna realizacija počinje mesec dana posle isteka roka, i više ne postoji nijedan instrument (garancija) da će posao biti realizovan na dokumentacijom predviđen način.\nU drugom pasusu dokumenta, koje je Ministarstvo zdravlja poslalo 1. decembra 2008. Godine, navodi se da će biti distribuirano 355 aparata na osnovu distributivne liste u prilogu.\nDistributivna lista je očigledno loš falsifikat, ni izbliza ne liči na originalnu listu koja je bila u dokumentaciji tendera, u kojoj su navedeni svi centri i broj mašina koji svaki pojedinačni centar dobija!\nPosebno je indikativna mala slovna oznaka navodne distributivne tabele u donjem desnom uglu (TSASG/MoH/01), kao pokušaj očiglednog i lošeg falsifikata originalnog dokumenta, sa ciljem da se zdravstvenom centru koji prima listu dokument prikaže kao originalni; tu je na kraju tabele i broj 355 (odnosi se na ukupan broj aparata), i to na kraju tabele u kojoj se vidi kome ide samo 6 od 355 aparata!\nOčigledna je bila namera da se ne zna kome i koliko aparata se dostavlja. Ukoliko se uzme u obzir da je, prema informacijama, centrima do 1. jula 2009. godine isporučeno 250 aparata, a po stručnoj komisiji Republičkog zavoda za zdravstveno osiguranje isporučeno je 294 aparata (dokument objavljujemo), ostaje nejasno da li su ikada stigla još 60 do 100 aparata, kod koga se nalaze, po kom osnovu ih i ko zadržava, kada su plaćeni, i njihovi vlasnici su centri navedeni u distributivnoj listi tendera. Radi se o ukupnoj vrednosti opreme po tenderu od oko 600.000 do 1.000.000 evra (vrednost jednog aparata je oko 10.000 evra).\nTo je verovatno i razlog zašto se originalna tenderska distributivna lista nikada nije koristila, jer su u njoj bili naznačeni i svi centri koji dobijaju mašine, i koliko ih dobijaju, i ukupan broj.\nU ovoj priči je posebno važno naglasiti firmu Medicon d.o.o, koja je na nezakonit način postala podizvođač, mimo tenderske procedure, i koja je u sadejstvu sa Ministarstvom zdravlja prekrajala dokumente i originalnu proceduru propisanu tenderom, pri čemu nije bila originalni ponuđač (to je bila po zapisniku firma Hospal s.r.l iz Italije), i koja ni na jedan način ne garantuje sistemski realizaciju, jer je ponudu i bankarsku garanciju podnelo drugo pravno lice.\nDo 3. jula 2009. godine deo kontingenta od oko 100 aparata za dijalizu još nije isporučen, mada je rok za isporuku, po strogim uslovima tendera, bio 3. novembra 2008.\nDa li će predstavnički organ Italije, koja je donirala 355 aparata za dijalizu, preduzeti sankcije prema srpskom ministarstvu finansija?\nDa ni ovaj ''biznis'' ne može da prođe bez ministra zdravlja (u četiri mandata) Tomice Milosavljevića, svedoči i činjenica da su se na listi za dobijanje aparata za dijalizu, iz kontingenta koji donira Vlada Italije, našle i zdravstvene ustanove - Domom zdravlja Žagubica, Zdravstveni centar Aranđelovac i Zdravstveni centar Petrovac! Ove ustanove uopšte ne pružaju usluge bubrežnim bolesnicima, i nisu ni osposobljene za ovu medicinsku pomoć, ali su na spisku ustanova koje su, navodno, dobile aparate?!\nKada je objavljen tender za nabavku 355 aparata za dijalizu, zdravstveni radnici su bili u čudu, jer ova količina aparata prevazilazi jednogodišnje potrebe zdravstvenih centara u Srbiji. U 47 zdravstvenih centara za hemodijalizu radi ukupno 896 aparata za hemodijalizu, od četiri različita proizvođača (nijedan proizvođač nije italijanska frima Innova-Hospal), uvoz njenih 355 aparata višetruko prevazilazi potrebe hemodijalize u Srbiji.\nPare od bolesnih građana Srbije otimaju se s nepodnošljivom lakoćom.


Kanton Sarajevo: Restriktivne mjere produžene do 12. aprila\nPolicijski sat ostaje na snazi, a neće moći raditi ugostiteljski objekti, kladionice, bazeni, teretane, sportski i spa centri.\nVlada Kantona Sarajevo je na vanrednoj sjednici prihvatila prijedlog Kriznog štaba Ministarstva zdravstva KS za praćenje i analizu situacije izazvane korona virusom o produženju aktuelnih restriktivnih higijensko-epidemioloških mjera do 12. aprila do pet sati ujutro.\nOvim su produžene sve mjere kojima je ranije utvrđen rok isteka za subotu, 3. april.\nTakođer, policijski sat ostaje na snazi od 21 sat navečer do pet sati ujutro, kao i u ostatku Federacije BiH.\nIako blago opada broj novozaraženih, mjere su produžene s obzirom da je i dalje veliki priliv pacijenata na bolničko liječenje, saopšteno je, prenijela je Anadolija.\nVlada je danas dozvolila i organizaciju takmičenja iz nastavnih predmeta, uz njihovo prolongiranje od deset dana od dana donošenja ovog zaključka.\nOva takmičenja će se, prema uputama Vlade KS, organizirati uz strogo poštivanje svih higijensko-epidemioloških mjera.


BANJALUKA – Ministar energetike i rudarstva RS Petar Đokić rekao je danas da je sa kompanijom „Jadran – Naftagas“, koja istražuje naftu i gas u Posavini, potpisan aneks ugovora te da očekuje da će tokom ovog mjeseca početi dodatna istraživanja u Obudovcu kod Šamca.\n„Istraživanja nafte i gasa na području Posavine su u jednoj fazi završena. Koncesiju za istraživanje je imao „Jadran-Naftagas“ iz Srbije. Ta istraživanja nisu bila uzaludna i koncesionar je na osnovu tih rezultata iskazao interesovanje da nastavi istraživanje. Nedavno smo potpisali aneks sporazuma sa njima i omogućili im da nastave istraživanja. Očekujemo da će tokom jula početi radovi na dodatnom istraživanju na istom lokalitetu“, kazao je Đokić danas na sjednici Narodne skupštine RS.\nUgovor o koncesiji za istraživanje i korišćenje nafte i gasa sa kompanijom „Jadran – Naftagas“ potpisan je 2011. godine. Koncesija je data na 28 godina – tri godine za istraživanja i 25 godina za period eksploatacije.\n“Jadran – Naftagas” se ugovorom obavezao da će u istraživanja i eksploataciju nafte i gasa na teritoriji Republike Srpske investirati 229 miliona dolara, s tim što je planirana vrijednost investicija za istraživanje 40,7 miliona dolara, a za fazu eksploatacije 188,3 miliona dolara, ako se dokažu rezerve.\n„Jadran – Naftagas“ godinama negativno posluje, a samo u prošloj godini minus je iznosio 774.171 KM.\nTagovi: istrazivanje nafteizborjadran naftagasobudovacpetar djokicvazno\nKomentari na članak: Nastavlja se istraživanje nafte u Srpskoj\n03.07.2019 u 20:05\nAneksi su prava stvar za potkivanje.


"Vojske Srbije i Grčke na zajedničkom zadatku" | Serb.rs\nSerb.rs > AKTUELNO > „Vojske Srbije i Grčke na zajedničkom zadatku“\n„Vojske Srbije i Grčke na zajedničkom zadatku“\n25. februara 2016. / Komentari su isključeni na „Vojske Srbije i Grčke na zajedničkom zadatku“\nOdnosi Grčke i Srbije ilustracija (foto:www.erepublik.com)\nVojske Srbije i Grčke danas su na zajedničkom zadatku koji opterećuje celokupan region, a to je migrantska kriza.\nTo je izjavio načelnik Generalštaba Vojske Srbije general Ljubiša Diković prilikom susreta sa grčkim kolegom u Beogradu.\nKako se navodi u saopštenju, Diković se sastao sa načelnikom Generalštaba nacionalne odbrane Grčke admiralom Evangelosom Apostolakisom u Domu garde u Topčideru.\nDiković je, takođe, najavio da Srbija namerava da se pridruži borbenoj grupi Evropske unije „Helbrok“ koju predvodi Grčka, dodajući da će već ove godine oficiri Vojske Srbije učestvovati na vežbovnim aktivnostima te borbene grupe.\nOn je zahvalio Grčkoj na principijelnoj politici i nepriznavanju nezavisnosti Kosova, kao i na velikom profesionalizmu pripadnika oružanih snaga Grčke u sastavu Kfora, koji „nisu samo most saradnje s grčkim oružanim snagama, već i partnerskih odnosa sa snagama Kfora na prostoru Kosova i Metohije“.\nGovoreći o budućoj saradnji, Diković je istakao da se ona ogleda u školovanju i usavršavanju kadra, nastavku zajedničkih vežbi i obuke pripadnika oružanih snaga, kao i podeli kapaciteta za obuku i usavršavanje.\nPrema rečima admirala Apostolakisa, Srbija i Grčka sarađuju već dugi niz godina, a tokom današnjih razgovora bilo je reči o svim dosadašnjim aspektima saradnje dveju oružanih snaga.\nOznake: grčka, odnosi, prijateljstvo, saradnja, srbija, vojska / Objavljeno u: AKTUELNO


Niko ne može poreći da ste izuzetno ambiciozni, drage Device, ali ponekad, preuzimanje previše toga na sebe odjednom, može učiniti da budete u apsolutnom haosu. Sezona Jarca koja u punom jeku može vam pomoći da vratite malo strukture u vaš život, posebno kada su u pitanju vaši hobiji i umetnička dela. Iskoristite mlad Mesec 2. januara da se ponovo povežete sa svojim projektima po pitanju kojih ste strastveni, ali obavezno izbacite sve one koji više ne izazivaju radost ili inspiraciju u vama. Energija 8. januara bi mogla da vas natera da vapite za povezanošću, što je savršeno vreme da pozovete svog najboljeg prijatelja. Ove vibracije su odlične za negovanje prijateljstava, a vaše srce će vam takođe biti zahvalno na tome. Velika lekcija koja dolazi svima tokom sezone Jarca je važnost granica, ali to uključuje i znati kada ih treba ukloniti! Pripazite na moguću tenziju 14. januara, jer će tada nekoliko teških aspekata biti poput malih nagaznih mina, koje pokušavaju da vam raznesu život. Ukoliko vapite za malo slobodnog vremena, možda biste želeli da za to izaberete ovaj dan, ali samo ako vaši planovi podrazumevaju da ostanete bezbedni kod kuće ili odete u prirodu. Sunce ulazi u Vodoliju devetnaestog, podstičući vas da budete kreativni sa svojim dnevnim rutinama i zdravstvenim navikama. Ukoliko su vam dosadili tipični obroci ili režim vežbanja, iskoristite ove vibracije da isprobate nove recepte ili se konačno prijavite za te časove pilatesa. Čak i neko ko je toliko orijentisan na detalje, poput vas, treba s vremena na vreme malo da uzburka stvari, a to je vaš domaći zadatak za ostatak meseca.


Na poziv i u organizaciji organizatora, Privredna komora FBiH je kroz angažman potpredsjednika Komore gosp. Mirsada Jašarspahića učestvovala na dvodnevnoj Međunarodnoj investicijskoj konferenciji IME (Investment Management Exhibition) održanoj 12 – 13.03.2019. godine u Frankfurtu. Na konferenciji su učestvovali predstavnici privrednih komora i investicijskih agencija, kao i nadležnih državnih institucija zemalja centralne i jugoistočne Evrope te Austrije i Njemačke.\nPozvan da održi prezentaciju u plenarnom dijelu konferencije na temu Doing Business in Bosnia and Herzegovina, potpredsjednik PKFBiH gosp. Mirsad Jašarspahić je istakao sve komparativne prednosti članica privredne komore, koje svoj razvoj trasiraju kroz aktivno učešće u strukovnim udruženjima, te sektorski predstavio učesnicima konferencije primjere dobre prakse kako stranih tako i najznačajnijih domaćih investicija u Bosni i Hercegovini.\nPoseban značaj tokom prezentacije gosp. Jašarspahić je dao budućnosti izvozno orjentisanih industrija i mogućnosti podizanja proizvodnih pogona u saradnji sa već postojećim etabliranim bosanskohercegovačkim kompanijama članicama Privredne komore FBiH, te na taj način Bosnu i Hercegovinu predstavio kao idealnu lokaciju za potencijalnog investitora. Pri tome je istaknuta lista 100 prioritetnih projekata u FBiH, koja će uz prezentaciju ostati istaknuta i dostupna na web portalu konferencije. Govoreći o ulozi i značaju Privredne komore FBiH kao i komorskog sistema u BiH u cjelini, potpredsjednik PKFBiH je naglasio potrebu za što snažnijim učešćem komorskih sistema svih nivoa regiona u kreiranju razvojnih planova nadležnih institucija kod tzv. tranzicijskih zemalja, stvarajući tako preduslove da se čitav region odmakne od tržišta jeftine radne snage i srednjeg tehnološkog nivoa ka tržištu višeg tehnološkog nivoa. Na kraju izlaganja auditoriju su predstavljeni predstojeći sajamski, konferencijski i investicijski događaji u Bosni i Hercegovini kojima je Privredna komora FBiH partner.\nTokom drugog dana konferencije, kroz učešće na panel diskusiji sa temom uslova i perspektiva slobodne trgovine između zemalja EU i evropskih zemalja koje su u različitim fazama pridruživanja, gosp. Jašarspahić je temu diskusije usmjerio u pravcu posljedica koje imaju zemlje sa potpisanim sporazumima o stabilizaciji i pridruživanju odnosno o slobodnoj trgovini sa zemljama EU, a zbog donošenja ograničavajućih kvota za uvoz čelika u EU. Kroz svoje izlaganje, potpredsjednik Privredne komore FBiH je podcrtao sav negativan uticaj koji će primjena takve odluke donosene od strane Evropske komisije imati na industrijski sektor u zemljama kao što je Bosna i Hercegovina te nedvosmisleno ukazao na grešku koju tim potezom Evropska komisija čini.\nOvo je drugi put zaredom da Privredna komora FBiH aktivno učestvuje na ovoj vrlo značajnoj investicijskoj konferenciji u Frankfurtu, te se kao takva pozicionirala kao značajan partner organizatoru konferencije.


Pametna rešenja za pametne gradove\nCilj pametnih gradova je ušteda vremena i novca za građane i privredu\nU sredu, 13. novembra, NALED i Ambasada Koreje u Srbiji organizovali su Korejsko-srpski stručni seminar na temu Pametna rešenja za gradske usluge, povodom tri decenije diplomatskih odnosa dveju država.\nSeminar je omogućio priliku za razmenu znanja i iskustava sa korejskim i domaćim stručnjacima i donosiocima odluka iz državne uprave, lokalne samouprave i parlamenta, na temu uspostavljanja efikasnih gradskih usluga za privredu i građane u domenu lokalnog transporta, upravljanja otpadom uz korišćenje otvorenih podataka.\nDogađaj su otvorili ambasador Republike Koreje Hjongčan Čo, državni sekretar Ministarstva državne uprave Bojan Stević i gradonačelnik Beograda Zoran Radojičić.\n- Postoji puno prostora za saradnju Koreje i Srbije u postizanju cilja kao što su mnogo udobniji i povezaniji gradovi, u kojima će građani uživati u kvalitetnijem životu. Primeri gde možemo da sarađujemo jesu usluge zasnovane na IT rešenjima kao što su pametni transport i pametno upravljanje otpadom – izjavio je ambasador Republike Koreje Hjongčan Čo.\nDržavni sekretar Ministarstva državne uprave Bojan Stević istakao je da Vlada Koreje snažno podržava razvoj IT sektora u Srbiji i dodao da će zajedno s Vladom Srbije učestvovati u sprovođenju dva projekta razvoja pametnih gradova u našoj zemlji. “Cilj pametnih gradova je ušteda vremena i novca za građane i privredu i prema globalnim procenama, smart rešenja koja u narednih pet godina budu primenjena u 75 najvećih pametnih gradova uštedeće privredi više od 5 milijardi dolara, a građanima čak 27 milijardi“, dodao je Stević.\nGradonačelnik Beograda Zoran Radojičić naglasio je da je cilj da glavni grad bude zdraviji, zeleniji i pametniji i da su najveći izazovi dobro funkcionisanje javnog prevoza, rešavanje saobraćajnih gužvi, energetska efikasnost i tretman otpada.\n- U toku je realizacija trogodišnjeg projekta upravljanja saobraćajem od kojeg očekujemo da građanima smanji vreme provedeno u prevozu i vožnji u Beogradu za 20%. Koncept pametnog parkiranja takođe je primer jednostavne tehnologije koja vozačima može da uštedi vreme u traženju parking mesta za petinu i smanji emisiju ugljen-dioksida za 30% - rekao je Radojičić.\nNajbolje prakse iz Koreje\nNa seminaru u Beogradu istaknuto je da su pametna rešenja potrebna kako bi se odgovorilo na velike izazove koje će nametnuti veliki rast urbane populacije, a to su pre svega zagađenje vazduha, nedostatak vode, elementarne nepogode, starenje stanovništva i saobraćajne gužve.\nPredstavljene su i najbolje prakse korejskih gradova Seoula, Goyanga i Bucheona kroz tri prezentacije, u kojima su prikazana rešenja razvoja gradskih usluga. Učesnici su imali priliku da se upoznaju sa različitim strategijama i pristupima u rešavanju problematike urbanog razvoja od saobraćaja, preko otpada do infrastrukture i na koji način tehnologija može da doprinese boljem uređenju i udobnijem životu u skladu sa potrebama ljudi. Koncept otvorenih podataka kroz regulative i dobre prakse su samo neka od rešenja zasnovana na sakupljanju podataka i njihovoj i analizi koja doprinose kvalitenijem životu građana.\nRazvoj smart rešenja baziran je na analizi velikog broja podataka. Gradske službe Seula, glavnog grada Koreje, dnevno obrađuju 2,4 miliona informacija da bi unapredili gradski prevoz, a čak 10 milijardi podataka da bi unapredili snabdevanje građana i funkcionisanje lokalne privrede.\nU gradovima širom sveta danas živi pet milijardi ljudi, a do 2050. ta brojka će se popeti na čak devet milijardi odnosno 68% svetske populacije. Da bi urbane sredine mogle uspešno da podnesu takav rast biće potrebno da usluge baziraju na tzv. smart rešenjima odnosno IT tehnologijama.\nGrad Seul je svoju strategiju "pametnog grada" zasnovao na prikupljanju podataka iz različitih oblasti relevantnih za funkcionisanje grada, kao što je nivo čestica, kretanje stanovništva, pravac vetra, koristeći više od 50,000 IoT senzora, i ukrštanju ovih informacija sa podacima iz oblasti ekonomije, socijalne zaštite, saobraćaja, kulture itd. Korišćenje otvorenih podataka omogućilo je gradu da razvije specifično prilagođene usluge koje podržavaju blagovremene reakcije na promenljive okolnosti.\nPri razvoju koncepta "pametnog grada", Grad Goyang je u fokusu imao građane a ne tehnologiju. U gradu je razvijena mreža solarnih kontejnera koja kroz IoT tehnologije prikuplja podatke o popunjenosti i omogućava efikasnije sakupljanje otpada. U gradu postoje i drugi pametni sistemi poput filtera za prečišćavanje vazduha na autobuskim stanicama na osnovu podataka o zagađenosti, a otvorene podatke o kvalitetu vode, vazduha, bezbednosti mogu koristiti svi građani i privreda.\nBucheon je prepoznat po pametnim rešenjima za upravljanje saobraćajem, i prvi je grad u Koreji u kojem je 2001. uveden sistem za praćenje informacija o kretanju autobusa (Bus Information System - BIS). Grad je razvio i sisteme za pametno parkiranje, i koristi otvorene podatke za bezbednost i efikasnost saobraćaja. Dobitnik je nagrade za lokalne samouprave na 26. svetskom kongresu o pametnom saobraćaju, kao i priznanja za održivi saobraćaj kroz prilagođavanje biciklistima i pešacima.


Iz Bihaća put Srebrenice krenuo 7.Moto maraton „Da se nikad ne zaboravi i ne ponovi“ – Vikici.net\nHome/Bihać/Iz Bihaća put Srebrenice krenuo 7.Moto maraton „Da se nikad ne zaboravi i ne ponovi“\nVikici.net9. Jula 2018.\nSa gradskog trga u Bihaću jutros preko 180 motorista krenulo put Srebrenice u sklopu 7. Moto maratona „Da se nikad ne zaboravi i ne ponovi“. Sedmi moto maraton organizirao je Moto klub Blue Knight, a kako je istakao Fuad Komić, ispred organizatora maratona, i ove godine motoristi vožnjom do Srebrenice žele odati počast žrtvama genocida.\nMotoriste je sa gradskog trga ispratio i sretan put do Srebrenice zaželio Šuhret Fazlić, gradonačelnik Bihaća, kazavši da su motoristi i ove godine zajedno sa biciklistima i maratoncima pokazali da Bihać i Unsko-sanski kanton nikada neće zaboraviti stradanja Bošnjaka u Srebrenici.\n„Ovako jedinstveni ste jaki i moćni i takvu poruku i šaljete iz našeg Bihaća za Srebrenicu. Hvala vam što svake godine idete put Srebrenice i iz Bihaća nosite poruke mira, ali i poruke da se zločin nikada ne smije zaboraviti“- kazao je gradonačelnik Fazlić.


Sarkozi: Nema smisla povezivati ubistva sa imigrantima\nPredsednik Francuske Nikola Sarkozi izjavio je danas da nema smisla smatrati nedavna ubistva u Tuluzu dokazom da su potrebni oštriji imigracioni zakoni, pošto je za ubistva ispred jevrejske školi odgovoran jedan "monstrum", koji je rođeni Francuz.\nKritikujući predsedničkog protivkandidata, liderku desničarskog Nacionalnog fronta Marin Le Pen, koja je sugerisala da su labavi imigracioni zakoni doveli do pucnjave u kojoj je ubijeno troje jevrejske dece i rabin, Sarkozi je odbacio povezanost ubistava i imigranata.\nMohamed Merah, koji je za nedelju dana na jugozapadu Francuske ubio sedmoro ljudi, ubijen je prošle sedmice u oružanom sukobu sa policijom u Tuluzu. Istražitelji ispituju da li je njegov brat Abdelkader umešan u planiranje napada.\nSarkozi nastoji da ta ubistva prikaže kao izolovane incidente za koje je odgovoran "monstrum".\n"Ne možemo izjednačavati Mohameda Meraha, koji je Francuz, rođen u Francuskoj, sa decom imigranata koji dolaze u čamcima", rekao je Sarkozi radiju Frans-Info.\nFranuski predsednik je ostao pri stavu da treba pojačati granične kontrole, navodeći da Francuska ne može da priušti da daje beneficije ilegalnim imigrantima.\nSarkozi je rekao da će, ako bude ponovo izabran za predsednika, predložiti nove antiterorističke mere, među kojima je predlog da se učestale posete internet sajtovima koji promovišu terorizam, ili putovanja u Avganistan radi "indoktrinacije" proglase krivičnim delom.\nPrvi krug predsedničkih izbora zakazan je za 22. april, a procenjuje se da će od 10 kandidata u drugi krug, 6. maja, proći Sarkozi i kandidat socijalista Fransoa Oland.


Krlić: Čekam sugestije iz vrha vladajuće koalicije - Politika - Dnevni list Danas\nPočetna » Politika » Krlić: Čekam sugestije iz vrha vladajuće koalicije\nOdbor za kulturu i informisanje Skupštine Srbije još nije pokrenuo proceduru izbora novog poverenika\nKrlić: Čekam sugestije iz vrha vladajuće koalicije\nMandat poverenika za informacije od javnog značaja i zaštitu podataka ličnosti Rodoljubu Šabiću istekao je krajem prošle godine, a Odbor za kulturu i informisanje Skupštine Srbije formalno još nije pokrenuo inicijativu za izbor novog poverenika.\n2Piše: M. R. M 20. februara 2019. 12.03 Izmenjeno: 20. aprila 2019. 12.28\n„Kada mi iz vrha vladajuće koalicije, kojoj pripadam, kažu da su odrađene konsultacije i da može da se pokrene procedura oko izbora novog poverenika, ja ću to odmah uraditi. Za sada takva sugestija ne postoji“, kaže za Danas Mirko Krlić, predsednik skupštinskog Odbora za kulturu i informisanje, i dodaje da će sve poslaničke grupe dobiti priliku da predlože kandidate za poverenika, ali da ne zna ko je i gde je danas opozicija u parlamentu.\nSagovornik Danasa ističe da opozicije, zbog bojkota rada parlamenta, nema u skupštini. „Malo je čudna situacija i ne znam kome da uputim poziv da dostave ime kandidata, jer su jedne poslaničke grupe bile na zakletvi, druge su danas. Ukoliko bi Odbor, pored predloga vladajuće koalicije, dobio i predloge kandidata za poverenika radikala i poslaničke grupe LSV – LDP, mogli bismo legalno da predložimo kandidate za poverenika, ali ja bih voleo da sve poslaničke grupe učestvuju u izboru, jer su svi predstavnici naroda“, kaže Krlić.\nNa pitanje u kom roku se može očekivati izbor novog poverenika Krlić kaže da mu se čini da je izbor poverenika postalo najznačajnije pitanje u zemlji, iako je politička situacija takva da su mnogi drugi problemi bitniji od ovog pitanja. Upitan da li se zapravo čeka da SNS pronađe adekvatnog Šabićevog zamenika, sagovornik Danasa podseća da je i prošli kandidat izašao iz političke stranke. „Ne znači da će vladajuća većina dati novog poverenika, pa setite se situacije oko Dragana Bujoševića“, zaključuje predsednik Odbora za kulturu.\nMeđutim, šef poslaničke grupe SNS Aleksandar Martinović izjavio je nedavno da ta stranka ima nekoliko ozbiljnih kandidata za novog poverenika za informacije od javnog značaja. Istakao je i da će njihov predlog biti „sušta suprotnost“ bivšem povereniku koji je zapravo bio opozicioni političar „zamaskiran funkcijom“ poverenika.\nPrema nezvaničnim informacijama kandidati za novog poverenika su Saša Gajin iz Centra za unapređenje pravnih studija, predavač na Union univerzitetu i član radne grupe za izradu Nacrta zakona o zaštiti podataka ličnosti, Nenad Vujić, direktor Pravosudne akademije, i Milan Milovanović, sudija Prekršajnog suda. Nijedan od ove trojice potencijalnih kandidata juče nije odgovarao na naše pozive i poruke.\nReagujući na tvrdnje Krlića da ne zna od koga iz opozicije da traži da dostave ime kandidata za Šabićevog naslednika Vesna Marjanović, poslanica DS i članica Odbora za kulturu, kaže da je poslanik SNS svojom izjavom pokazao neznanje i prezir prema zakonima i Ustavu. „Rekla bih da je gospodin Krlić kao predsednik Odbora više bojkotovao Skupštinu nego poslanici opozicije. Celu prvu polovinu 2018. nije zakazao niti jednu sednicu i još uvek izbegava da ih zakaže kada je u pitanju izbor kandidata za važne funkcije. Probio je rok za pokretanje procedure za izbor Poverenika, dve godine mimo zakona se ne biraju tri člana REM-a. Ne usvajaju se izveštaji regulatornih i nezavisnih tela. Pozivam gospodina Krlića i poslanike vladajuće većine da prestanu da bojkotuju parlament i da se podsmevaju građanima, već da primenjuju Zakon i Ustav, a mi ćemo svoj deo posla obaviti neka ne brinu“ističe Marjanovićeva .\nAna Stevanović, samostalna poslanica i članica Odbora za kulturu, podseća da je Šabić ostavio izuzetan trag obavljajući funkciju poverenika i da se baš u svemu tome kriju i razlozi zbog kojih još nije pokrenuta procedura izbora novog poverenika. „Odugovlačenje predstavlja znak nepoštovanja vlasti prema građanima i dalje ispoljavanje svemoći koja služi da zaplaši i obeshrabri građane u potrazi za ostvarivanjem prava koja im pripadaju“ , ističe Stevanovićeva.\nmirko krlic, Poverenik za informacije od javnog značaja, Rodoljub ŠabićBeograd\nOdgovor VSS parlamentu posle praznika\nSRS: Žrtva smo medijskog mraka koji sprovodi RTV\n20. februara 2019. u 12.14\nČeka se neki stručnjak sa živopisnom biografijom, kao zaštitnik građana Pašalić.\n20. februara 2019. u 12.45\nSve ce si bude , kad tad…


Šta se dešava ako se ispostavi da imate koronu dok ste u Grčkoj? | Luftika\nGrčki “korona hoteli” primaće turiste sa simptomima zaraze koronavirusom. Prvi dan od kada je avio saobračaj ponovo u funkciji Grci su na aerodromima testirali preko 6.500 ljudu, od kojih je prvih 250 testova bilo negativno, objavili su nadležni organi 2. jula.\nNa ostrvu Skijatos koje ima dva kovid hotela, dnevno će biti testirano oko 60 ljudi, a rezultati su, kako su nam rekli na aerodromu, samo tog prvog dana bili gotovi tek za 24 sata, piše Nova.\nRazglednica iz Grčke: Ma kakvi turisti, ovde ne sme iz jednog u drugi…\nOd juče se čekaju nekoliko sati.\nŠta se dešava ako se ispostavi da imate koronavirus dok ste u Grčkoj?\nUputstva njihove Nacionalne organizacije za javno zdravlje i ministra turizma su sledeća:\nU Grčkoj ima oko 75 kovid hotela. U njima će biti turisti koji imaju blaže simptome i ostaju tamo dok test ne bude negativan. Nakon toga se vraćaju za Srbiju prvim sledećim čarter letom.\nTroškove lečenja putnika preuzima Republika Grčka.\noznakegrcka karantin grčka koronavirus grcka letovanje korona hoteli koronavirus grčka kovid hoteli letovanje koronavirus\nLetovanje u Grčkoj sve izvesnije, sklapaju dogovore o kovid pasošima sa 10 zemalja


Kako je istakao na društvenim mrežama, Majdov je krenuo na prestižni Grand pri, no od njegovog nastupa u "Hejdar Alijev areni" nema ništa.\n"Još sam na aerodromu u Bakuu, i to već 48 sati, bez hrane. Ne mogu da mrdnem bez policije, nemam vizu, pustite me kući. Kakva sramota, ljude iz džudoa boli ***", napsisao je Majdov na Tviteru.\nOvaj 20-godišnjak, rođen 10. avgusta 1996, bio je juniorski prvak Evrope 2014. u Bukureštu u 2016. u Malagi, kadetski vicešampion kontinenta 2013, a osvajač bronze na Grend slemu u Abu Dabiu 2016, u konkurenciji džudista do 90 kilograma.\nOn je istakao da je naš Savez napravio grešku, da od petka pokušava da nekako dobije vizu, ali i da je tada verovao da se to neće desiti "jer nikoga iz džudoa nije briga za ovu situaciju".\n"U međuvremenu sedim i čitam statistiku sa turnira. Prosto pokušavam da zaboravi ma ovo sr***, bar na trenutak. Ne mogu da verujem da Grend slem u Bakuu prolazi bez mene", poručio je Majdov, koga je Olimpijski komitet Srbije 2014. godine proglasio za našeg najboljeg mladog sportistu. On je osvojio četiri zlatne medalje na seniorskom prvenstvu naše zemlje, kao i jednu bronzu, a sa Evropskog kupa ima i tri kadetska zlata, te dve juniorske bronze.\nPokušaji Blicsporta da kontaktiraju Džudo savez Srbije ovim povodom ostali su bez odgovora.


Zeljković: Treća faza vakcinacije u drugoj sedmici maja - FILTER\nDirektor Instituta za javno zdravstvo Republike Srpske Branislav Zeljković rekao je u Jutarnjem programu naše televizije da se u narednom periodu očekuje ubrzanje procesa vakcinacije u Srpskoj.\n– Sa količinom vakcina koje pristižu, očekujemo u narednom periodu ubrzanje procesa vakcinacije. Zadovoljni smo brojem starijih od 65 koji su se odazvali pozivu na vakcinaciju. Pripremamo se za fazu tri i očekujemo ulazak u tu fazu u druoj sedmici maja – naveo je Zeljković.\n– Riječ je o 25.000 prve komponente ruske vakcine, a očekuje se još 25.000 doza druge. Očekujemo i isporuku preko Kovaks mehanizma, konkretno Fajzer i Astra Zeneka vakcina. Ovih dana se završava nabavka kineske vakcine Sinofarm u količini od 160.000, a 50 odsto od toga očekujemo tokom sljedeće sedmice – naveo je Zeljković.\n– Vakcine su omogućile da se izborimo sa nekim od najtežih zaraznih bolesti u istoriji čovječanstva. Samim tim, ne smijemo dozvoliti mogućnost da se neke od tih bolesti vrate i obavezan kalendar vakcinacije ima za cilj da zaštiti najmlađu i najosjetljiviju populaciju. S toga apelujem na roditelje da prepoznaju značaj vakcinacije kada govorimo o obaveznom kalendaru vakcinacije, i da dovedu djecu na vrijeme na vakcinaciju i revakcinaciju – rekao je Zeljković.\nPrethodna Višković: U prvoj polovini maja imaćemo oko 200.000 vakcina\nSledeća Kod 182 osobe u RS potvrđeno prisustvo virusa korona


Naslovna Košarka ABA Šta Sidiku Kone donosi Partizanu?\nUprava Partizana nastavlja da gradi bazu mladih igrača za budućnost. Crno-bele su ovog leta pojačali Luka Tarlać i Uroš Trifunović, momci sa košarkaškim genima, a najnovije strano pojačanje je Sidiku Kone, momak koji igra na pozicijama krila i krilnog centra.\nDlanovi Partizanovih operativaca su znojavi čitavo leto. Pored dokazanih igrača, uprava crno-belih je paralelno radila i na ulaganju u budućnost igračkog kadra. Juniorskom šampionu Evrope Marku Pecarskom, pridružili su se Amar Gegić, Luka Tarlać, Uroš Trifunović i Sidiku Kone, koji je poslednji u nizu golobradih igrača koji su pojačali ekipu Nenada Čanka.\nAko se uz pomenute igrače dodaju Aleksandar Aranitović, Tadija Tadić i Đorđe Pažin, evidentno je da crno-beli „vrtić“ radi punom parom.\nKone je u Partizan došao na probu iz KK Torlaka, zajedno sa još nekoliko igrača iz te ekipe. Zadovoljio je kriterijume crno-belih i izborio se za ugovor. S obzirom na konkurenciju, minimalne su šanse da će se izboriti za mesto među Čankovih dvanaest, tako da su izgledne šanse da ćemo ga gledati u dresu zemunske Mladosti, koja je postala Partizanov razvojni tim i takmiči se u Košarkaškoj ligi Srbije.\nMomak iz Malija je rođen 2001. godine i član je juniorske reprezentacije svoje zemlje. Odlikuju ga izuzetne fizičke predispozicije: visina od 207 cm i raspon ruku 222 cm. Spoj dobre fizike i dobre kontrole lopte mu omogućavaju da pokriva sve pozicije u timu i izraste u „ol-araund“ igrača. Zahvaljujući fizikalijama Kone ima potencijal da se izbrusi u kvalitetnog defanzivca, jer mu visina, raspon ruku i dugačak korak omogućavaju da dobro pokriva reket.\nDugačak korak, raspon ruku i snaga mogu da mu mnogo pomognu i u napadu, konkretno kada je u pitanju frontalni napad na koš ili igra u tranziciji\nPomenute karakteristike mu otvaraju prostor i za dobru leđnu tehniku, po pitanju koje se u mlađim kategorijama oslanjao uglavnom na snagu. Takav način igre je u neku ruku očekivan, s obzirom da je fizički superioran u odnosu na većinu svojih vršnjaka. U svakom slučaju, čeka ga intenzivan individualni rad, s obzirom da je seniorska košarka potpuno druga etapa, i da fizikalije koje odnose prevagu u mlađim kategorijama često nisu dovoljne za profesionalni nivo.\nPred njim je period fizičkog „brušenja“ i igračkog sazrevanja. Ako se stvari budu odvijale, Partizan ima pozamašan materijal za građenje budućnosti.\nPrethodni tekstNišta od zatvorskog tima – Murinjo ostaje u Mančesteru!\nSledeći tekstDel Potro – ,,gabariti”, simpatije i neizbežni Nadal!


Prevaranti koriste lažne poklon kartice kako bi namamili korisnike da ostave svoje lične podatke Prevaranti koriste lažne poklon kartice kako bi namamili korisnike da ostave svoje lične podatke – Personal magazin\nEksperti kompanije Kaspersky Lab otkrili su distribuciju neobične prevare koja korisnicima nepovratno oduzima njihovo vreme i podatke. Kreiranjem lažnih veb stranica za besplatno generisanje poklon kartica, sajber-kriminalci su u mogućnosti…\nEksperti kompanije Kaspersky Lab otkrili su distribuciju neobične prevare koja korisnicima nepovratno oduzima njihovo vreme i podatke. Kreiranjem lažnih veb stranica za besplatno generisanje poklon kartica, sajber-kriminalci su u mogućnosti da “prodaju” podatke korisnika sajtovima trećih lica, na koje preusmeravaju žrtve.\nI dok su članovi celokupna industrije i agencija za sprovođenje zakona iz celog sveta zaokupljeni borbom protiv sajber kriminala, sami kriminalci stalno traže nove načine za zarađivanja novca – pored samog malvera. Ponuditi nešto vredno a besplatno uvek je isplatljiv marketinški potez, a kriminalci ovo koriste za svoju dobit.\nVeb stranice koje korisnicima nude mogućnost generisanja besplatnih poklon kartica za poznate kompanije – kao što su iTunes, Google Play, Amazon ili Steam – nisu ništa novo. Na primer, legitimne aplikacije kao što su Tokenfire i Svagbucks kupuju kodove kartica od proizvođača i daju ih klijentima kao nagradu za određene aktivnosti. Sajber kriminalci su očigledno prepoznali popularnost takvih sajtova i odlučili da varaju korisnike koristeći jednostavan algoritam.\nKada se nađe na lažnoj stranici, od korisnika se traži da izabere poklon karticu koju želi kako bi primio šifru za njeno korišćenje. Nakon toga mehanizam prevare se pokreće. Da bi dobio generisani kod, korisnik prvo mora dokaže da nije robot. Kako bi to uradio, korisnik mora da prati predloženi link i ispunjava različite zadatke, čiji broj i vrstu određuje partnerska mreža na koju se korisnik preusmerava. Na primer, od njega se može zatražiti da popuni obrazac, ostavi broj telefona ili i-mejl adresu, da se pretplati na plaćenu SMS poruku, instalira advare i tako dalje.\nRezultat je predvidljiv: ili se žrtve umore od beskrajnih zadataka, ili konačno dobiju beskorisni kod. Zarada kriminalaca kreće se od nekoliko centi za svaki klik na željeni link, do nekoliko desetina dolara za popunjavanje obrasca ili za pretplatu na plaćene usluge. Stoga, kriminalci ostvaruju dobit praktično ne radeći ništa, zarađujući od akcija korisnika na veb stranicama partnera trećih strana, koji, s druge strane, imaju korist od pristupa ličnim podacima koje mogu koristiti u privatne svrhe.\n“Uspeh ovih novih šema prevare zasnovan je na taktici kriminalaca koji iskorišćavaju želju korisnika da nešto dobiju besplatno. Međutim, u najboljem slučaju oni će provesti sate svog vremena radeći bezvredne zadatke, a u najgorem – izgubiće novac bez primanja bilo čega zauzvrat. Dakle, ukoliko želite da dobijete besplatnu poklon karticu, pokušajte da je zaradite na legalnim i pouzdanim sajtovima “, rekao je Liubov Nikolenko (Lyubov Nikolenko), analitičar veb sadržaja u kompaniji Kaspersky Lab.\nKako bi izbegli nasedanje na prevare ciber kriminala i gubitak ličnih podataka, istraživači kompanije Kaspersky Lab sugerišu korisnicima da prate nekoliko jednostavnih pravila:\nProverite HTTPS vezu i ime domena kada otvorite veb stranicu. Ovo je posebno važno kada koristite veb stranice koje sadrže osetljive podatke – kao što su sajtovi za online bankarstvo, online prodavnice, e-pošta, društvene mreže itd.\nNikada ne delite svoje osetljive podatke, kao što su prijave i lozinke, podatke o bankovnoj kartici itd. sa trećim licem. Zvanične kompanije nikada tražiti vase podatke na ovaj način, putem i-mejla.\nProverite sa kompanijom da li ona zaista deli poklon kartice i da li je taj sajt njihov zvanični partner. Kako biste to uradili, kontaktirajte ovlašćenu službu za podršku na zvaničnoj veb stranici kompanije.\nKoristite pouzdano sigurnosno rešenje sa bihejvioralno-baziranom anti-fišing tehnologijom kako biste detektovali i blokirali spam i fišing napade, kao što je rešenje Kaspersky Total Security, koje blokira lažne stranice za deljenje poklon kartica.\nPrevaranti koriste lažne poklon kartice kako bi namamili korisnike da ostave svoje lične podatke was last modified: July 19th, 2018 by Redakcija\nAntivirus program KasperskyKaspersky Lab


Stanivuković: Srbija se uspešno bori sa ekonomskim i zdravstvenim izazovima\nObjavljeno:12. jula 2021.\nDržavni sekretar u Ministarstvu finansija Gojko Stanivuković učestovao je danas na sastanku Ekonomskog i finansijskog dijaloga između Evropske unije i Zapadnog Balkana i Turske u okviru sastanka EKOFIN Saveta.\nOvaj godišnji sastanak predstavlja završnu fazu u ciklusu koordinacije ekonomskih politika između predstavnika država članica EU, predstavnika Zapadnog Balkana i Turske, zatim Evropske komisije i Evropske centralne banke. Na sastanku je govorila i guverner Narodne banke Srbije Jorgovanka Tabaković.\nU okviru godišnjeg dijaloga o ekonomskoj politici usvojeni su Zajednički zaključci u kojima su navedeni ključni ekonomski izazovi sa kojima se suočavaju Zapadni Balkan i Turska, kao i smernice za okvir fiskalne, ekonomske i socijalne politike fokusirane na ublažavanje uticaja pandemije izazvane virusom Kovid-19 uz podsticanje ekonomskog oporavka. Zaključci sadrže detaljne smernice u kom pravcu bi trebalo da se kreće ekonomska politika Zapadnog Balkana i Turske, tokom narednog jednogodišnjeg perioda.\nDržavni sekretar Gojko Stanivuković je naveo da je, zahvaljujući promišljenoj makroekonomskoj i fiskalnoj politici u prethodnom periodu, Srbija od početka pandemije korona virusa uspela da se uspešno izbori sa ekonomskim i zdravstvenim izazovima, i da sprovede snažne mere podrške privredi i stanovništvu.\nOn je naglasio da je Vlada Republike Srbije usvojila tri sveobuhvatna paketa ekonomskih mera podrške građanima i privredi, sa ciljem očuvanja radnih mesta, privredne aktivnosti i životnog standarda stanovništva.\nUkupno sva tri paketa mera su, rekao je Stanivuković, vredna oko osam milijardi evra, što je prema preliminarnim procenama oko 17,4% BDP-a, i očekuje se da će dodatno doprineti daljem rastu BDP-a.\nDržavni sekretar Stanivuković je naveo i da je zahvaljujući programu podrške privredi i stanovništvu, ekonomska aktivnost zabeležila snažan oporavak u drugoj polovini prošle godine, koji je nastavljen i u 2021. godini.\n„U odnosu na planirani rast od 10,6% u drugom kvartalu 2021. godine, prema našim prognozama možemo očekivati rast od čak 15%. Dakle, nakon rasta od 1,7% u prvom kvartalu, to je onda 8,35% u prvoj polovini godine“, izjavio je Stanivuković.\nTome u prilog, dodao je Stanivuković, govori i podatak da je mesečna dinamika ekonomske aktivnosti nastavila da raste tokom aprila i maja, pa je rast BDP-a u prvih pet meseci iznosio 6,9% u odnosu na prethodnu godinu. Za ovu godinu se, dodao je, predviđa realni rast BDP-a od 6,0%, sa kapitalnim izdvajanjima države na nivou od 7,2% BDP-a, a, dodao je, postoje realna očekivanja da će rast BDP na kraju godine biti i veći od planiranog.\nDržavni sekretar je podsetio i da je pad BDP u 2020. godini iznosio svega 1% što predstavlja jedan od najboljih rezultata u Evropi, da je krajem prethodne godine neto priliv stranih direktnih investicija dostigao 2,9 milijardi evra, da je javni dug ostao ispod 60%, dok je stopa nezaposlenosti zadržana na nivou od pre pandemije.\nParalelno sa ekonomskim merama, dodao je, vakcinacija stanovništva dodatno pomaže otvaranju domaće privrede i jačanju privrednog oporavka.\n„Kada je reč o strukturnim reformama, ostajemo posvećeni jačanju dobre uprave, nastavku procesa digitalizacije, modernizaciji Poreske uprave, daljem unapređenju poslovnog ambijenta i suzbijanju sive ekonomije, kao i negovanju zelenog, energetski efikasnog i inkluzivnog rasta“, zaključio je državni sekretar.\nEvropska unija je ocenila da je Srbija pokazala izuzetno dobre ekonomske rezultate tokom pandemije i u procesu vakcinacije.\nDijalogu je takođe prisustvovao i evropski komesar za ekonomiju Paolo Đentiloni.\nMali: Sa Republikom Srpskom radimo na projektima vrednim 800 miliona evra\nMali: Svim korisnicima penzija danas uplaćeno 5.900 dinara\nMali: Emitovanjem zelene evroobveznice Srbija pokazala da je posvećena zaštiti životne sredine


Kako se navodi neisplaćena dividenda Dunav osiguranja, ostvarena po osnovu kapitala u društvenom vlasništvu iznosi 4,17 milijardi dinara i smatra se društvenim kapitalom.\nU zbiru društveni kapital koji se ovom odlukom prenosi iznosi 7,14 milijardi dinara.\nBez naknade zaposlenima će biti preneto najviše 1,78 milijardi dinara što će biti iskazano kroz 2,7 miliona akcija.\nDok će Akcionarskom fondu biti preneto najmanja 357,3 miliona dinara što će biti iskazano u 548 hiljada akcija.\nVlada Srbije definisala je da će minimalna vrednost jedne akcije iznosi 652 dinara.\nOdlukom je stvorena obaveza Dunav osiguranju da u roku od mesec dana donese odluku o izdavanju akcija zaposlenima bez naknade.\nPravo na takve akcije imaju svi zaposleni koji su državljani Srbije, odnosno oni koji su bili raniej zapsleni, kao i zaposleni i bivši zaposleni u kontrolisanim društvima Dunav osiguranja.


DKC Majdan – Dečiji Grad\nDeciji kulturni centar Majdan\nPRONADJI NA MAPI\nDečiji Kulturni Centar Majdan je ustanova kulture čiji je osnivač gradska opština Savski venac.\nDečijeg kulturnog centra Majdan je da postavi i razvija standard dečije kulture, kroz saradnju sa lokalnim, regionalnim i međunarodnim organizacijama sličnog tipa.\nOsnovan je kao Pionirski centar 1973. godine i ima dugu tradiciju dečijih kulturnih programa.\nNastao na principu dečijeg prava na kulturu i umetnost Majdan je usmeren ka negovanju edukativnih, kulturnih, umetničkih, sportskih i rekreativnih programa sa posebnom pažnjom na pokretu kao formi izražavanja.\nMajdan sarađuje sa ključnim akterima u životima dece tražeći način da poveže i podeli posebna znanja sa učiteljima, roditeljima, umetnicima, kulturnim organizacijama i kreatorima politika. Na taj način svoj deci Savskog venca i šire iz Beograda, pomažemo da lakše pristupe kvalitetnim kulturnim iskustvima, da boraveći u Majadnu, igrajući se, učestvujući u aktivnostima centra, na samo njima svojstven način saznaju više o sebi i tako razviju svoje specifične veštine i sposobnosti.\nOd sportske do baletske sale\nProstor na kome se Majdan prostire je dizajniran tako da omogućava punu pokretljivost programa različitog tipa i prilagođen je svim dečijim uzrastima. Tu su sportska sala, dečije igralište na otvorenom, baletska sala, multifunkcionalni prostor najšire namene, amfiteatar i nekoliko manjih sala u kojima deca otkrivaju svet igre, pokreta, muzike, teatra, filma...\nRadno vreme: 07:00 - 23:00\n21. May, 2022. 02:19 local time\nVoždovački centar "Šumice"\nSportski centar "Tašmajdan"\nI BUDI NAJINFORMISANIJI RODITELJ NA IGRALIŠTU\nUskoro pokrećemo nedeljni info bilten sa probranim dešavanjima i najkorisnijim informacijama. Ostavi mail u koliko želiš da te obaveštavamo.


U ZDK počelo drugo polugodište u osnovnim i srednjim školama na bosanskom jeziku\nSarajevo 12°C Nedjelja 29.03.\n27.01.2020 / 09:02 Obrazovanje - Završen zimski raspust\nOsnovci i srednjoškolci iz Zeničko-dobojskog kantona, koji se obrazuju po Nastavnom planu i programu na bosanskom jeziku, od jutros su ponovo u školskim klupama.\nZvanično je okončan zimski raspust, koji je u nekim školama trajao i punih mjesec dana, i za đake koji se obrazuju na bosanskom jeziku, dok je raspust za đake u školama u kojima se nastava realizira po Nastavnom planu i programu na hrvatskom jeziku te u kojima je obrazovanje u nadležnosti općina, okončan još prije dvije sedmice.\n- Ministarstvo je izvršilo sve potrebne pripreme za početak drugog polugodišta, a sa terena, iz škola, od jutros nismo dobili obavijesti da, eventualno, negdje nastavni proces nije počeo po planu. Drugo polugodište će za učenike od prvog do osmog razreda osnovnih škola te za prva tri razreda četverogodišnih srednjih škola, završiti 12. juna, a za učenike devetih razreda, odnosno maturante osnovnih škola, 5. juna. Maturanti srednjih škola nastava završavaju 8. maja - istakao je u izjavi za Fenu ministar obrazovanja, nauke, kulture i sporta u Vladi ZDK Spahija Kozlić.\nOn napominje da određenih odstupanja u završetku nastave u drugom polugodištu može doći zbog različitih aktivnosti škole, koje su to planirale svojim Godišnjim programima, na koje saglasnost daje Ministarstvo obrazovanja, nauke, kulture i sporta ZDK.\nPo nastavnom kalendaru, podsjeća ministar Kozlić, đaci u tom kantonu zadnju sedmicu marta odlaze na proljetni raspust, koji će ove godine biti realiziran u periodu od 25. do 31. marta.\nU nadležnosti tog ministarstva je 61 osnovna i 31 srednja škola, sa 29.899 osnovaca i 11.257 srednjoškolaca, dok je obrazovanje u općinama Usora i Žepče u nadležnosti lokalnih zajednica.\nNa tom je području drugo polugodište počelo 13. januara, jer su đaci u tim općinama, zbog katoličkog Božića, sedmicu ranije otišli na raspust.\n18:05 KORONAVIRUS Čović razgovarao sa visokim predstavnikom\n17:57 KORONAVIRUS Analiza stvarnih uzroka tragedije COVID-19 u Italiji i drugim zemljama EU


Ivana Nešović karijeru nastavlja u Turskoj\nDejan Ignjatovic\t 14.07.2013. 10:28h 13:26h\nSrpska odbojkašica prvo je pojačanje novog turskog prvoligaša\nBEOGRAD - Srpska odbojkašica Ivana Nešović posle dve sezone provedene na Dalekom istoku vraća se u Evropu, pošto je potpisala ugovor sa debitantom u turskom elitnom šampionatu – ekipom Čanakale. Nešovićeva je prošle sezone branila boje japanskog Denso Airibiza iz Nišio sitija, a pre toga je godinu dana provela u Južnoj Koreji, igrajući za Seongnam.\n"Posle Japana sam želela da budem bliža Srbiji, zato je i moj izbor pao na Tursku. Njihova liga će svakako biti veliki izazov za mene. U pitanju je jedno od najjačih takmičenja na Starom kontinentu. Čanakale je izuzetno ambiciozan klub i vrlo brzo smo se dogovorili oko saradnje. Očekujem uspešnu sezonu u kojoj ćemo i klub, ali i ja napredovati u svakom smislu", istakla je Nešovićeva.\nNešovićeva je ovog leta imala ponude još nekoliko evropskih klubova, kao i iz Brazila, ali se na kraju odlučila za Čanakale. U pitanju je klub koji će se od sledeće sezone takmičiti u Prvoj ligi Turske i veoma ambiciozno započinje pripreme za to, a jedna od potvrda za to je i angažovanje Nešovićeve. Srpska odbojkašica će se novoj ekipi priključiti u septembru kada počinju pripreme, a do tada će individualno raditi u Beogradu.\nPre dvogodišnjeg boravka u Aziji, Nešovićeva je igrala za Crvenu zvezdu i italijanske Asistel i Soverato.\nIvana Nešović je minule sezone nastupala u Japanu za ekipu Denso Eirbiz, a o svojim iskustvima iz Japana koje Ivana piše u blogu za Kurir sport možete pročitati OVDE.\nIvana NešovićodbojkaČanakaleDenso Eirbiz


Primenjuje se mere protiv koronavirusa, na Batrovcima 50 putnika vraćeno sa granice – RTV SUNCE Arandjelovac\nHome » Srbija » Primenjuje se mere protiv koronavirusa, na Batrovcima 50 putnika vraćeno sa granice\nPrimenjuje se mere protiv koronavirusa, na Batrovcima 50 putnika vraćeno sa granice\nI prema našim državljanima koji dolaze iz Italije se primnjuju sve mere zaštite kao i prema drugim putnicima. Posle kontrole sanitarne inspekcije, do sada nije bilo onih prema kojima su trebale da budu preduzete dodatne mere nadzora.\nPutnici koji su iz Bergama sleteli u Niš poslati u kućnu samoizolaciju\nKada je reč o aerodromima, državljani zemalja gde je žarište koronavirusa ne mogu da prođu graničnu kontrolu, a avio-kompanije ukidaju letove do tih destinacija. Pre nekoliko dana je to uradila i „Er Srbija“, a juče i kompanija „Rajan er“.\nDirektor „Aerodroma Srbije“ Mihajlo Zdravković kaže za RTS da je odluka Vlade Srbije dala jasna uputstva da je zabranjen i ograničen ulazak ljudi koji dolaze iz zemalja u kojima je žarište, pre svega stranih državljana.\n„Što se tiče domaćih državljana, sa njima se postupa u skladu sa uputstvima Ministarstva zdravlja – oni su podvrgnuti kontroli kada dođu“, dodaje Zdravljaković.\nUkazao je da su putnici koji su juče sleteli u Niš iz Bergama poslati u kućnu samoizolaciju.\nZa sada su iz Niša suspendovani letovi do Italije i Švajcarske.\nUkazao je da je od 23. januara na niškom aerodromu instalirana termovizijska kamera i da su u stalnoj saradnji sa Ministarstvom zdravlja i svim ostalim službama.\n„Mi smo spremni za ovu situaciju, imamo dovoljne količine svih sredstava koji su neophodne za dezinfekciju prostora i za zaštitu naših zaposlenih što nam je u ovom trenutku prioritet“, naglasio je Zdravković.\nPrethodna: RTV Sunce KUD Abrašević – 100 godina rada\nSledeća: Do jutros 12 potvrđenih slučajeva zaraze koronavirusom u Srbiji


Beta 29. novembra 2020. 14:00\nKoordinator Saveta za zdravlje „Skupštine slobodne Srbije“ epidemiolog Zoran Radovanović danas je poručio predsedniku Srbije Aleksandru Vučiću da treba da se izvini dr Radetu Paniću i svima koji dele njegov sistem vrednosti.\nRadovanović je naveo da je Vučić juče u Nišu grubo napao predsednika Sindikata lekara i farmaceuta Srbije Panića i svrstao ga medju one „koji gledaju kako će da sruše svoju državu i zdravstveni sistem“.\nTim povodom Radovanović je ocenio da je dr Panić iskusan anesteziolog, požrtvovan lekar i istinski patriota, te da je van razuma ideja da bi neko svesno rušio svoju državu i uništavao zdravstveni sistem sopstvene zemlje.\n„Ako Vam je stalo do istine, na rušenju države rade, doduše ne uvek svesno, ali često bezobzirno, Vaši saradnici, i to svojom pohlepom, nestručnošću i nesposobnošću. Lako možete da se uverite koliko je medju njima prevaranata, kupaca diploma i osumnjičenih ubica. Oni mogu da budu verne sluge, ali ne i graditelji bolje budućnosti“, navedeno je u saopštenju.\n„Ne treba da se ponosite zvaničnim brojem umrlih od kovida 19. Mada ste Vi krajem zime izjavili da će Srbija, ‘za razliku od nekih drugih’, savesno saopštavati podatke o žrtvama pandemije, podaci su umanjivani i do sedam ili osam puta, a o toj manipulaciji možemo da Vam pružimo čvrste dokaze“, naveo je.\n„Slobodni smo da Vas podsetimo da Vi niste samo predsednik svojih partijskih drugova, već svih gradjana Srbije, pa apelujemo na Vas da se ponašate u skladu sa tom okolnošću“, piše u saopštenju uz poruku da bi mudar političar uvideo svoju grešku i izvinio bi se i dr Paniću i svima koji dele njegov uvid u stvarno stanje na terenu i njegov sistem vrednosti.


NAJČISTA ENERGIJA JE ENERGIJA KOJA NE MORA DA SE PROIZVODI - ŠKODA Storyboard\nNAJČISTA ENERGIJA JE ENERGIJA KOJA NE MORA DA SE PROIZVODI\nŠKODA postrojenje u Vrchlabi sada je potpuno CO2 neutralno, a uskoro će biti i duge fabrike. Pogledajte kako se ova tranzicija odvija.\nProizvođač automobila ŠKODA najavio je pre izvesnog vremena da će u drugoj polovini tekuće decenije sva energija koja se koristi za proizvodnju vozila i komponenti u njenim pogonima u Češkoj Republici biti karbon neutralna. U fabrici Vrchlabi cilj bio da se to realizuje do kraja prošle godine, a cilj je ostvaren.\nObnovljiva električna energija\nKako je Vrchlabi fabrika došla do ciljane karbonske neutralnosti? Najvažniji korak bio je prelazak sa tradicionalnih izvora energije na obnovljive izvore energije.\n“U 2020. godini više od 90 procenata električne energije u fabrici Vrchlabi dolazilo je iz obnovljivih izvora. Da smo koristili konvencionalne izvore energije, ispuštali bismo 45.000 tona CO2 u vazduh, ali sa obnovljivim izvorima smanjili smo ga na manje od tri hiljade tona “, izračunava Pavel Grmela, koordinator projekta iz odseka za ekologiju i zaštitu rada.\nKoristeći princip gravitacionog odvajanja, čip za transport je prilagođen za vraćanje zaostale emulzije u mašinu bez dodatnih troškova.\nPodrazumeva se da ovo zahteva maksimalnu transparentnost i zato češki proizvođač automobila uvek zahteva potrebne sertifikate o poreklu električne energije koju kupuje, tako da je siguran da isporučena energija dolazi iz obnovljivih izvora.\nMere uštede energije su uvek prvi korak ka karbon neutralnosti. Skoro dvadeset mera za uštedu energije stupilo je na snagu 2020. godine, kao što je uvođenja sistema upravljanja energijom, optimizacija ventilacije, zatvaranje krugova grejanja koji se više ne koriste, zamena i regulacija osvetljenja ili instaliranja pametnog upravljanja klima uređajem. Tako je ostvarena ušteda od 2.000 MWh toplote i 1.500 MWh električne energije, što je ekvivalent godišnje potrošnje oko 1.000 domaćinstava. „Najčistija energija je energija koja se ne mora proizvoditi“, kaže Grmela.\nSistem za odlaganje otpada takođe je promenjen prema WMIS (Waste Management Information System) standardu.\n40.000 drveća i kućica za ptice\nVrchlabi fabrika još nije uspela da eliminiše sve CO2 emisije, jer je to veoma izazovan cilj. Odlučili smo da se posvetimo preostalim emisijama kupovinom dodatnih kredita. „Tako smo za 2020. nadoknadili sagorevanje prirodnog gasa, što ove godine više nije potrebno jer je fabrika u Vrchlabi prešla na bio-metan. U 2021. ćemo raditi na uklanjanju emisija iz rashladnih tečnosti i službenih automobila. Ali ovo je samo delić ukupnog obima, pa verujem da ćemo uspešno napredovati preduzimajući postepene korake “, kaže Grmela.\nPumpanjem ulja za rezanje sa dna rezervoara centralne stanice za filtriranje smanjuje se stvaranje opasnog otpada.\nDeo nadoknade u Vrchlabi fabrici obavljen je kupovinom kredita iz dva projekta vetroparkova na Tajvanu i u Indiji. „Osim toga, naša fabrika blisko sarađuje sa Nacionalnim parkom Krkonoše. Prošle godine smo posadili 40.000 stabala u blizini fabrike, a takođe sarađujemo sa parkom na drugim projektima biodiverziteta, poput postavljanja kućica za ptice “, kaže Jiri Svaty, koordinator za tehničku službu u fabrici Vrchlabi.\n“Ove aktivnosti se ne ogledaju u CO2 bilansu jer nisu sertifikovane, ali pokazuju da je briga o okolini za nas važna“, zaključuje Grmela, koordinator projekta, dodajući da je realan cilj za sve ŠKODA pogone da budu CO2 neutralni do 2030.\nBaterije u proizvodnim mašinama zamenjene su litijumskim baterijama, što je uštedelo energiju i smanjilo CO2 emisiju.\n“Veliki problem je prelazak sa sagorevanja prirodnog gasa na biometan. Time će sve što radi na gas, poput Vrchlabi i Kvasiny postrojenja, biti CO2 neutralno. Plan za postrojenje u Mladoj Boleslav uključuje prelazak na isključivo sagorevanje biomase. To bi trebalo da se dogoditi krajem 2025. godine. Danas se u Mladoj Boleslav sagoreva biomasa zajedno sa lignitom. Ako uspemo da dovršimo ovu promenu, to će biti veliki korak ka CO2 neutralnosti u smislu proizvodnje energije za celu kompaniju“, kaže Pavel Grmela, objašnjavajući predstojeći izazov.\nNajsavremenija proizvodnja u podnožju\nŠKODA proizvodi automobile u postrojenju Vrchlabi od 1946. Od 2012. godine, godinu i po dana je trajala modernizacija fabrike, koja je sada najsavremeniji pogon za proizvodnju komponenti. Danas oko 1.000 zaposlenih u podnožju planine Krkonoše svakodnevno proizvodi oko 2.300 DQ 200 automatskih menjača sa dvostrukim kvačilom, a 38 procenata se koristi u ŠKODA vozilima, dok 62 procenata koriste ostali brendovi Volkswagen Grupe. Savremeni proizvodni pogon koristi brojne Industry 4.0 karakteristike: na primer, robot pomaže u umetanju klipova za menjač, što je vrlo osetljiv deo proizvodnje menjača. Robot za rukovanje materijalom isporučuje delove na desetine mašina i vraća praznu ambalažu nazad u skladište. Postrojenje takođe ima koristi od usluga autonomnog transportnog robota i digitalnog blizanca proizvodne linije, što omogućava savršeno usklađivanje operacije, i drugih sistema veštačke inteligencije..\nŠKODA ENYAQ iV: AUTOMOBIL BEZ IZDUVNIH GASOVA\nRECIKLIRANJE I PONOVNA UPOTREBA SIROVINA\nKARBON NEUTRALNO POSTROJENJE U VRCHLABÍ\nVrchlabí je ŠKODA AUTO fabrika koja je ostvarila cilje karnon neutralnosti.\nTransporteri na mestima za okretanje i bušenje su optimizovani\nPreventivno održavanje hidrauličkog ulja\nČišćenje elektrostatičkim uljem\nZamenjena karbon izolacija u cementnim pećima\nZamenjena proizvodnja komprimovanog vazduha od 9 bara\nNova oprema za ograničavanje gubitka energije\nUveden sistem odlaganja otpada\nReciklirano korišćeno ulje\nUlje za rezanje se ponovo koristi\nUgrađene moderne baterije\nUveden sistem sakupljanja kondenzata\nPovezane priče Na osnovu tagova: 2021\nIKONE DOBIJAJU NOVO RUHO: SPORTSKA LEGENDA ZA 21. VEK\nDIZAJN 21. 10. 2021\nIZLOŽBA KOJA PRIKAZUJE BRZINU I POBEDU\n120 GODINA ŠKODA MOTORSPORT 14. 10. 2021\nSKRIVENE TAJNE DIZAJNA DA SE U AUTOMOBILU OSEĆATE KAO KOD KUĆE\nŠKODA SVET 12. 10. 2021\nBICIKLISTIČKA PATROLA: Stazama zdravlja i slavnih predaka\nLIFESTYLE 6. 10. 2021\nNOVA ŠKODA FABIA ĆE VAS OSVOJITI ZA 60 SEKUNDI\nFABIA 5. 10. 2021\nŠKODA SUPERB: 20 GODINA LUKSUZA\nSUPERB 1. 10. 2021\nINOVACIJA I TEHNOLOGIJA 17. 9. 2021


Trebinje: Pušten u rad panoramski teleskop | Herceg Televizija Trebinje\nTrebinje: Pušten u rad panoramski teleskop\nNa platou ispred Hercegovačke Gračanice danas je zvanično pušten u rad panoramski teleskop, koji će građanima i posjetiocima Trebinja omogućiti atraktivan “približeni” pogled sa Crkvine na panoramu grada.\nPanoramski teleskop obezbijedila je Turistička organizacija Grada Trebinja, u saradnji sa Ministarstvom trgovine i turizma RS.\n„Vrijednost ovog zajedničkog projekta je 13.000 KM, a od toga je resorno ministarstvo izdvojilo 5.000, dok su ostatak sredstva Turističke organizacije. Cilj je bio da upotpunimo turističku ponudu grada, s obzirom da Trebinje iz godine u godinu postaje sve prepoznatljivija turistička destinacija“, rekao je nakon otvaranja Žarko Vico, samostalni stručni saradnik u Turističkoj organizaciji grada Trebinja.\nOn je dodao da je Crkvina za teleskop odabrana kao lokacija sa najboljim pogledom na panoramu Trebinja, te zbog toga što je Hercegovačka Gračanica, kao nezaobilazna destinacija za posjetioce Trebinja, mjesto visoke turističke frekvencije.\n„Kretanje teleskopa u radijusu od 360 stepeni omogućava kompletan panoramski obuhvat. Teleskop ‘radi’ na kovanicu od 1 KM, koja omogućava 3 minuta posmatranja panorame grada“, pojasnio je Vico dodajući da Turistička organizacija grada Trebinja i narednih godina planira da konkuriše na sve projekte stranih i domaćih donatora vezane za poboljšanje turističke infrastrukture grada.


Atraktivna Kristinu svi pamte PO AFERI sa Ronaldom! Obožava da se slika BEZ ODEĆE, a svojim oblinama mami muškarce /VIDEO/ :: Sportal\nSt. K. - Vest objavljena: 10:31 - 07.11.2021\nItalijanska manekenka Kristina Bućini je dobro poznato ime na Apeninima, jer se dosta pisalo o njenim odnosima sa poznatim sportistima, a naročito sa Kristijanom Ronaldom.\nKroz Kristinin krevet prošli su motociklista Andrea Janone, bokser Danijele Skardina, koji je imao vezu sa Diletom Leotom, i Filipo Inzagi. Ona je, naime, žena kojom je Skardina zamenio najpoznatiju sportsku novinarku u Italiji, a možda i u Evropi.\nBućino je 2016. primećena sa Kristijanom Ronaldom, ali su oboje negirali bilo kakav kontakt osim dotične večere, na kojoj su ih uhvatili paparaci, a kako izgleda prezgodna manekenka pogledajte u videu na početku teksta.\nEvropski fudbal Kristina Bućini Kristijano Ronaldo


Orban protiv Soroševog CEU - Dnevni list Danas\nPočetna » Svet » Orban protiv Soroševog CEU\n0Piše: FoNet 31. marta 2017. 12.38\nFotografije: STARSPORT i Olimpijski komitet Srbije\nOrban je rekao da Centralnoevropski univerzitet „vara“, jer je u prednosti nad mađarskim univerzitetima, pošto se njegove diplome prihvataju i u Mađarskoj i u SAD.\nTo nije fer prema mađarskim univerzitetima. Postoji konkurencija i ne može se objasniti zašto bi sopstvene univerzitete stavljali u negativan položaj, dok obezbeđujemo nepoštenu prednost stranom univerzitetu, izjavio je Orban.\nRektor Centralnoevropskog univerziteta, osnovanog 1991. godine, Majkl Injatijef rekao je da će ta institucija nastaviti rad, uprkos predlogu zakona kojim se utvrđuju novi uslovi za rad stranih univerziteta u Mađarskoj.\nTvrdi se da je taj zakon direktno usmeren protiv Centralnoevropskog univerziteta, javlja AP.\nMeđu 28 stranih univerziteta u Mađarskoj, samo Centralnoevropski ne bi ispunio uslov da ima nastavne prostorije i studentski dom u svojoj matičnoj državi.\nUniverzitet mora da poštuje zakon. Mađarska je zemlja koja uvek podržava učenje, ali ne toleriše varanje, izjavio je Orban.\nCentralnoevropski univerzitet je saopštio da, za razliku od Orbanovih tvrdnji, nijedan mađarski zakon ne zahteva od univerziteta da rade u svojim matičnim državama kako bi mogli da funkcionišu u Mađarskoj.\nZakoniti smo partneri u mađarskom visokom obrazovanju 25 godina i svaka drugačija tvrdnja je laž, poručeno je iz Centralnoevropskog univerziteta.\nNa pitanje da li će Centralnoevropski univerzitet raditi u Mađarskoj za šest meseci ili godinu dana, Orban je odgovorio da „to zavisi od pregovora i sporazuma između američke i mađarske vlade“.\nOrban je vrlo kritičan prema nekim nevladinim organizacijama koje podržava Soroševa Fondacija za otvoreno društvo. Prema Orbanovim rečima, Transparensi Internešenel i Helsinški komitet u Mađarskoj su „strani agenti“ angažovani u aktivnostima protiv mađarskih interesa, kao što je obezbeđivanje pravne pomoći azilantima.


Traže utehu u piću, tetovažama i bogu - Galerija - XXZ Portal\n07.09.2020. - 15:44\nGalerija: Traže utehu u piću, tetovažama i bogu\nDanašnji gost XXZ magazina je ruski fotograf Gosha Bergal, koji živi i fotografiše u Moskvi. Fotografijom je počeo da se bavi pre više od jedne decenije, a za analognu fotografiju se interesuje od 2009. Njegovi subjekti su svuda – žive i preživljavaju na ulici, na kućnim žurkama, traže utehu u piću, tetovažama i bogu. Tako nastaje dokument o jednom vremenu, te društvu koje pokušava da opstane u određenom prostoru.\nBergal je pristao da sa čitaocima XXZ magazina podeli deo svojih fotografija, a oni koji budu poželeli da saznaju više mogu to da učine na njegovom Instagram profilu.


Vesti online / Vesti / Svet / Tačka bez povratka: Grenland se topi brže nego ranije\nNovo istraživanje pokazalo je da se masivni ledeni bregovi na Grenlandu tope brže nego što su naučnici ranije mislili. Osim toga, ističu da je verovatno prekasno da se uradi bilo šta u vezi s tim.\nOva otkrića mogu da impliciraju katastrofalnu sudbinu za ostrva i priobalna područja, piše CNN podsećajući da se osam od deset najvećih svetskih gradova nalazi u blizini obale.\nProfesor geodinamike na Univerzitetu Ohajo i glavni autor studije Majkl Bevis, kaže da je čovečanstvo verovatno došlo do tačke nakon koje nema povratka kada je reč o borbi protiv klimatskih promena.\n- Jedino što možemo da uradimo je da se prilagodimo i ublažimo dalje globalno zagrevanje, ali u svakom slučaju je prekasno da prođemo bez negativnih posledica, jer će doći do dodatnog porasta nivoa mora - rekao je Bevis.\nObjasnio je kako se led na Grenlandu topi u ciklusima zbog prirodnih vremenskih fenomena i istakao da su rastuće temperature pogoršale taj trend.\nU saopštenju države Ohajo, navedeno je da se studija Bevisovog tima razlikuje od prethodnih istraživanja o Grenlandu po tome što je usmerena na jugozapadni deo Grenlanda koji nema mnogo glečera.\nStudija koja je objavljena prošlog meseca u naučnom magazinu "Nature", pokazala je da se ledeni bregovi na Grenlandu tope 50 odsto brže nego pre industrijske revolucije i 33 odsto brže nego u 20. veku, što će dovesti do povećanja nivoa mora širom sveta za blizu sedam metara.\nOsim toga, ova studija analizirala je GPS podatke s obale Grenlanda kako bi se preciznije razumela prethodna istraživanja iz zajedničkog projekta NASA-e i nemačkog svemirskog centra koja su pokazala da Grenland gubi 280 gigatona leda godišnje uzrokujući time porast globalnog nivoa mora za 0,03 inča.\nBevis je sa svojim timom otkrio da se led na Grenlandu 2012. godine topio četiri puta brže nego 2003. godine. To ubrzanje uglavnom se dogodilo na jugozapadu Grenlanda.\nRusija će napraviti mesečev "Sojuz" bez Amerike\nSVET Poslednja ledena površina na Grenlandu počela da puca\nSVET Pens: Amerikanci po svaku cenu na Mesecu u narednih pet godina


Selfi sa trenerom: Novak i Viktor uživaju u slobodnom vremenu i pokazuju zajedništvo /foto/\nBlic sport 04.08.2016\nTeniseri Srbije se ne odvajaju jedni od drugih u olimpijskom selu. Novak Đoković, Viktor Troicki, Nenad Zimonjić i njihov trener na Olimpijskim igrama Dušan Vemić, non-stop su zajedno, a o dobroj atmosferi u taboru obaveštavaju nas preko društvenih… »\n"Uljezi" u teniskom timu Srbije (FOTO)\nVesti online 04.08.2016\nU Olimpijskom selu u četvrtak je zvanično podignuta zastava Republike Srbije, a svečanosti su prisustvovali svi naši sportisti koji su do sada stigli u Rio. Koliko dobra atmosfera vlada u našoj ekspediciji svedoči i fotografija (prilično mutna)… »\nĐoković i Troicki trenirali na centralnom terenu\nOd našeg izveštača Rio – Red žestokih razmena, red „balona“, red poena na mreži. Sve začinjeno šalom i pričom sa članovima srpskog tima. Tako je u najkraćem izgledao prvi trening Novaka Đokovića i Viktora Troickog na Centralnom terenu u… »\nDušan Vemić Novakov trener na OI\nTrener Novaku okoviću i ostalim srpskim teniserima na Olimpijskim igrama biće nekadašnji reprezentativac Dušan Vemić, prenele su danas Večernje novosti. Ovaj list je naveo, pozivajući se na svoje izvore, da selektor Dejvis kup reprezentacije Bogdan… »\nOI: Vemić menja Obradovića\nN1 Info 24.07.2016\nUmesto selekora Bogdana Obradovića na Olimpijske igre u Brazil putovaće, Dušan Vemić koji će pomagati našim teniserima na putu ka medalji, javili su izvori bliski Teniskom savez Srbije. Vemić je ove sezone bio prvi trener Đokoviću na mastersu u… »\nDušan Vemić trener tenisera u Riju Beta\nStudio B 24.07.2016\nTrener Novaka Djokovića i ostalih srpskih tenisera na Olimpijskim igrama biće nekadašnji reprezentativac Dušan Vemić, prenele su danas Večernje novosti. Ovaj list je naveo, pozivajući se na svoje izvore, da selektor Dejvis kup reprezentacije Bogdan… »\nVemić trener Đokovića u Riju\nTrener Novaku Đokoviću i ostalim srpskim teniserima na Olimpijskim igrama biće nekadašnji reprezentativac Dušan Vemić, prenele su danas Večernje novosti. Ovaj list je naveo, pozivajući se na svoje izvore, da selektor Dejvis kup reprezentacije… »\nIznenađenje: Evo ko će biti trener Novaka Đokovića u Riju\nTrener Novaku Đokoviću i ostalim srpskim teniserima na Olimpijskim igrama biće nekadašnji reprezentativac Dušan Vemić. Selektor Dejvis kup reprezentacije Bogdan Obradović neće putovati na Igre u Brazil. Vemić je ove sezone bio prvi trener… »


Zvezda protiv CSKA Moskve, Partizan na Viktoriju! - Leutar.net\nZvezda protiv CSKA Moskve, Partizan na Viktoriju!\n11. decembra 2017. LEUTAR Sport 0\nFudbaleri Partizana igraće protiv Viktorije Plzenj, dok će Crvena zvezd ići na CSKA Moskvu u šesnaestini finala Lige Evrope.\nSrpski šampion imao je sreće prilikom izvlačenja jer je dobio najslabijeg od povlašćenih protivnika, dok će se ‘crveno-beli’ sastati sa ekipom koja je do juče vodila borbu za plasman u osminu finala Lige šampiona.\n„Večiti“ će biti i domaćini prvih mečeva 14. (Zvezda) i 15. februara (Partizan), a gostovati u revanšima 22.


Opštinski Tim za zaštitu i spašavanje Opštine Budva, na današnjoj sjednici kojom je predsjedavao gradonačelnik Marko Carević, a na osnovu preporuka IZJCG i Ministarstva zdravlja CG je donio sledeće zaključke i preventivne mjere :\n1. Od ponedeljka 15.02..2021. godine zatvaraju se igrališta i teretane na otvorenom prostoru na teritoriji opštine Budva. Za izvršavanje ove mjere je zadužena i odgovorna Komunalna policija Budva. U slučaju potrebe Komunalnoj policiji će asistirati i pomagati pripadnici CB Budva i Službe zaštite i spašavanja Budva.\n2. Na osnovu Naredbe za preduzimanje privremenih mjera za spriječavanje unošenja u zemlju, suzbijanje i spriječavanje prenošenja novog koronavirusa koju je donijelo Ministarstvo zdravlja i Preporuka IZJCG, u cilju efikasnije zaštite zdravlja građana i sprečavanja prenošenja virusa, opštinski Tim donosi naredbu o zabrani korišćenja svih šetališta na teritoriji Opštine Budva (Jaz, Budva, Bečići, Rafailovići, Miločer, Sveti Stefan, Pržno, Petrovac, Buljarica); svih plaža, trgova, parkova i javnih površina pogodnih za okupljanja koje se nalaze na teritoriji ove opštine kao i platoa ispred Starog grada. Opštinski Tim je donio odluku da na prostoru Starog grada mogu boraviti samo vlasnici objekata i oni koji žive i rade na ovom lokalitetu, u skladu sa izdatim naredbama nadležnih državnih organa. Zadužuje se Komunalna policija da vrši kontrolu poštovanja izdatih zabrana korišćenja u saradnji sa Centrom bezbjednosti Budva. Svi koji prekrše izdate naredbe biće procesuirani shodno propisanim zakonskim sankcijama. Ova mjera primjenjivaće se od ponedeljka, 15.02.2021 godine.\n3. Zadužuje se Služba zaštite i spašavanja Opštine Budva da vrši redovnu dezinfekciju svih objekata javnih ustanova na teritoriji opštine kao i javnih površina, stambenih ulaza, ulica, parkinga i drugih površina u cilju suzbijanja širenja novog korona virusa u cilju zaštite zdravlja građana.\n4. Pripadnici Službe zaštite i spašavanja se stavljaju na raspolaganje Patronažnoj službi JZU Dom zdravlja u cilju bržeg i efikasnijeg djelovanja i pružanja pomoći COVID pacijentima koji se nalaze na kućnom liječenju.\n5. Obaveza svih stanovnika Budve je nošenje zaštitne maske na javnim površinama, a kontrolu i poštovanje će sprovoditi pripadnici Komunalne policije.\n6. Sva službena vozila Opštine Budva, javnih ustanova i lokalnih preduzeća stavljaju se na raspolaganje opštinskom Timu za zaštitu i spašavanje za potrebe dopremanja hrane, ljekova i drugih potrepština građanima Budva kojima je pomoć potrebna.\n7. Pozivaju se privredni subjekti koji posluju u vrijeme važenja privremenih mjera da se striktno pridržavaju izdatih naredbi i poštuju higijenske, zdravstvene i druge uslove.\n8. U cilju smanjenja gužvi u objektima gdje se vrše pekarske djelatnosti preporučuje se da se roba izdaje putem šaltera kako bi se izbjeglo zadržavanje u samim objektima i time održala preporučena socijalna distanca.\n9. Pozivaju se trgovinski objekti koji se bave prodajom prehrambene i mješovite robe, finansijske institucije, apoteke, subjekti koji se bave poštanskom djelatnošću i drugi, da prilagode radno vrijeme novonastaloj situaciji i da strogo poštuju preporuke Instituta za javno zdravlje Crne Gore o propisanoj socijalnoj distanci za korisnike usluga. Takođe se pozivaju da poštuju i druge propisane mjere kojima se obezbijeđuje veća sigurnost i bezbjednost zaposlenih i kupaca i time dodatno obezbijede poštovanje socijalne distance i sprečavanje širenja koronavirusa.\n10. Zadužuje se CB Budva da osnovu dobijenih spiskova lica koji su pozitivni na COVID-19, od strane zdravstveno-sanitarne inspekcije i drugih nadležnih državnih organa vršri kontrolu poštovanja izrečenih mjera, kao i u slučaja kršenja istih preduzmu sve zakonske mjere u cilju sankcionisanja neodgovornih građana.\n11. Zadužuje se CB Budva da u situacijama kada drugi nadležni državni organi ne mogu pronaći ili stupiti u kontakt sa licima koji su COVID pozitivni ili im je izrečena mjera samoizolacije, preduzmu radnje kako bi se ista pronašla i procesuirala u skladu sa zakonskim nadležnostima.\n12. Svi državni, opštinski organi i službe su u obavezi da uspostave maksimalni stepen koordinacije i saradnje u svojim aktivnostima u cilju sprovođenja predloženih mjera za sprečavanje daljnjeg širenja epidemije koronavirusa.